
[bookmark: skirsnis1]PIRMASIS SKIRSNIS
BENDROSIOS NUOSTATOS

[bookmark: straipsnis1]1 straipsnis. Lietuvos bankas
1. Lietuvos Respublikoje centrinis bankas yra Lietuvos bankas, kuris nuosavybės teise priklauso Lietuvos valstybei. Lietuvos bankas yra Europos centrinių bankų sistemos dalis. Lietuvos banko veiklos reglamentavimas suderintas su šio įstatymo priede nurodytais Europos Sąjungos teisės aktais.
2. Lietuvos bankas turtą valdo, naudoja ir juo disponuoja šio įstatymo nustatytu mastu, tvarka ir sąlygomis.
3. Lietuvos banką steigia ir likviduoja Seimas.
1 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis1_2]1 straipsnis. Lietuvos bankas 
1. Lietuvos Respublikoje centrinis bankas yra Lietuvos bankas, kuris nuosavybės teise priklauso Lietuvos valstybei. Lietuvos bankas yra sudėtinė Europos centrinių bankų sistemos dalis ir Europos centrinių bankų sistemos tikslų siekia bei uždavinius vykdo vadovaudamasis Europos centrinio banko gairėmis ir nurodymais. Lietuvos bankas savo funkcijas atlieka ir veiklą vykdo tiek, kiek tai neprieštarauja Europos centrinio banko ir Europos centrinių bankų sistemos tikslams ir Europos Sąjungos teisės aktams, tarp jų Europos centrinio banko teisės aktams. Lietuvos banko veiklos reglamentavimas suderintas su šio įstatymo priede nurodytais Europos Sąjungos teisės aktais.
2. Lietuvos bankas turtą valdo, naudoja ir juo disponuoja Europos Sąjungos teisės ir šio įstatymo nustatytu mastu, tvarka ir sąlygomis.
3. Lietuvos banką steigia Seimas.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis2]2 straipsnis. Lietuvos banko teisinis statusas
1. Lietuvos bankas yra juridinis asmuo.
2. Lietuvos bankas turi antspaudą, kuriame yra Lietuvos valstybės herbas ir žodžiai „Lietuvos bankas“.
3. Lietuvos banko buveinė yra Vilniuje, Gedimino pr. 6.
4. Lietuvos valstybė neatsako už Lietuvos banko prievoles ir Lietuvos bankas neatsako už Lietuvos valstybės prievoles.

[bookmark: straipsnis3]3 straipsnis. Lietuvos banko nepriklausomumas
1. Lietuvos bankas vadovaujasi Sutartimi dėl Europos Sąjungos veikimo, Sutarties dėl Europos Sąjungos veikimo Protokolu dėl Europos centrinių bankų sistemos ir Europos centrinio banko statuto bei kitais Europos Sąjungos teisės aktais. Lietuvos bankas Lietuvos Respublikos įstatymais ir kitais teisės aktais vadovaujasi tiek, kiek jie neprieštarauja Sutarčiai dėl Europos Sąjungos veikimo, Sutarties dėl Europos Sąjungos veikimo Protokolui dėl Europos centrinių bankų sistemos ir Europos centrinio banko statuto. Jeigu yra prieštaravimų tarp Lietuvos Respublikos teisės aktų ir Lietuvos Respublikos tarptautinių sutarčių, vadovaujamasi Lietuvos Respublikos tarptautinėmis sutartimis.
2. Įgyvendindamas tikslus ir atlikdamas savo funkcijas bei vykdydamas tam reikalingą veiklą, Lietuvos bankas, Lietuvos banko valdybos pirmininkas, jo pavaduotojai, valdybos nariai ir kiti Lietuvos banko tarnautojai (toliau – Lietuvos banko tarnautojai) turi nesiekti nurodymų ir jų nepriimti iš Europos Sąjungos institucijų ir organų, Europos Sąjungos valstybių narių vyriausybių ar iš jokios kitos institucijos ar organo. Lietuvos Respublikos Vyriausybė ir valstybės institucijos privalo gerbti Lietuvos banko nepriklausomumą ir nesiekti daryti įtaką Lietuvos bankui ir Lietuvos banko tarnautojams, kai jie vykdo savo pareigas.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis4]4 straipsnis. Lietuvos banko skyriai, atstovybės, įstaigos, įmonės
Lietuvos bankas turi teisę steigti skyrius, atstovybes, įstaigas ir įmones bei būti kitų įstaigų ir įmonių akcininku ar dalininku tiek Lietuvos Respublikoje, tiek užsienio valstybėse, jei to reikia Lietuvos banko funkcijoms atlikti.

[bookmark: straipsnis5]5 straipsnis. Lietuvos banko užsienio ryšiai ir atstovavimas valstybei
1. Lietuvos bankas palaiko ryšius ir sudaro sutartis su užsienio valstybių ir tarptautinėmis finansų institucijomis.
2. Lietuvos bankas gali atstovauti Lietuvos Respublikai tarptautinėse finansų institucijose.

[bookmark: straipsnis6]6 straipsnis. Išimtinė Lietuvos banko teisė leisti pinigus
6 straipsnio pavadinimo redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis6_2]6 straipsnis. Banknotų ir monetų išleidimas

1. Pinigų emisijos teisę turi tik Lietuvos bankas. Jis:
1) įstatymų nustatyta tvarka išleidžia į apyvartą ir išima iš apyvartos Lietuvos Respublikos pinigus;
2) nustato Lietuvos Respublikos pinigų nominalus, skiriamuosius, apsaugos ir mokumo požymius, išima iš apyvartos banknotus ir monetas, pakeičia juos kitais ir apie tai paskelbia viešai, organizuoja pinigų gaminimą, gabenimą bei saugojimą, nustato susidėvėjusių ir sugadintų pinigų išėmimo iš apyvartos, jų keitimo bei naikinimo tvarką, Lietuvos Respublikos banknotų ir monetų atvaizdų naudojimo tvarką, sudaro atsarginius banknotų ir monetų fondus, atlieka Lietuvos Respublikos pinigų ir Europos Sąjungos bendros valiutos banknotų ir monetų ekspertizę.
1 dalies redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
1. Lietuvos bankas, laikydamasis Sutarties dėl Europos Sąjungos veikimo reikalavimų, turi teisę išleisti banknotus ir monetas.

2. Lietuvos bankas yra nacionalinis analizės centras ir nacionalinis monetų analizės centras Lietuvos Respublikoje.
3. Lietuvos bankas nustato kredito ir mokėjimo įstaigoms ir kitiems ūkio subjektams, kurie verčiasi banknotų ir monetų gavimu, tvarkymu ir jų pakartotiniu išleidimu į apyvartą, Lietuvos Respublikos pinigų ir Europos Sąjungos bendros valiutos banknotų ir monetų autentiškumo tikrinimo bei jų padirbinių aptikimo užtikrinimo reikalavimus ir prižiūri, kaip šie reikalavimai vykdomi.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1666, 2011-11-17, Žin., 2011, Nr. 145-6812 (2011-12-01)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: straipsnis7]7 straipsnis. Lietuvos banko pagrindinis tikslas
1. Pagrindinis Lietuvos banko tikslas – palaikyti kainų stabilumą.
2. Lietuvos bankas pagal savo kompetenciją palaiko Lietuvos Respublikos Vyriausybės ekonominę politiką, kiek ji neprieštarauja Lietuvos banko pagrindiniam tikslui.
7 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis7_2]7 straipsnis. Lietuvos banko pagrindinis tikslas
1. Vadovaujantis Sutartimi dėl Europos Sąjungos veikimo, pagrindinis Lietuvos banko tikslas – palaikyti kainų stabilumą.
2. Nepažeisdamas pagrindinio tikslo, Lietuvos bankas pagal savo kompetenciją remia bendrąsias ekonominės politikos kryptis Europos Sąjungoje, kad padėtų siekti Sutartyje dėl Europos Sąjungos veikimo nustatytų Europos Sąjungos tikslų, ir palaiko Lietuvos Respublikos Vyriausybės ekonominę politiką, kiek ji neprieštarauja Lietuvos banko pagrindiniam tikslui ir atitinka Europos centrinio banko ir Europos centrinių bankų sistemos tikslus.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: straipsnis8]8 straipsnis. Lietuvos banko funkcijos ir veikla
1. Lietuvos bankas, įgyvendindamas pagrindinį tikslą, atlieka šias funkcijas:
1) vykdo Lietuvos Respublikos pinigų emisiją;
2) formuoja ir vykdo pinigų politiką;
3) nustato lito kurso reguliavimo sistemą ir skelbia oficialų lito kursą;
4) valdo, naudoja Lietuvos banko užsienio atsargas ir jomis disponuoja;
5) atlieka valstybės iždo agento funkcijas;
6) atlieka finansų rinkos priežiūrą;
7) ne teismo tvarka nagrinėja vartotojų ir finansų rinkos dalyvių ginčus;
8) skatina patvarų ir veiksmingą mokėjimo ir vertybinių popierių atsiskaitymo sistemų veikimą;
9) renka pinigų ir bankų, mokėjimo balanso, Lietuvos finansinės ir su ja susijusios statistikos duomenis, diegia šios statistikos surinkimo, atskaitomybės, jos skelbimo standartus, sudaro Lietuvos Respublikos mokėjimų balansą.
2. Lietuvos bankas vykdo veiklą, reikalingą šio straipsnio 1 dalyje numatytoms funkcijoms įgyvendinti ir tam reikalingai infrastruktūrai sukurti bei palaikyti.
8 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis8_2]8 straipsnis. Lietuvos banko funkcijos ir veikla 
1. Vykdydamas Sutarties dėl Europos Sąjungos veikimo nuostatas ir veikdamas kaip sudedamoji Europos centrinių bankų sistemos dalis, Lietuvos bankas atlieka šias funkcijas:
1) išleidžia banknotus ir vykdo kitą su tuo susijusią veiklą; 
2) įgyvendina pinigų politiką;
3) valdo, naudoja Lietuvos banko oficialiąsias užsienio atsargas (toliau – užsienio atsargos) ir jomis disponuoja;
4) skatina patvarų ir veiksmingą mokėjimo ir vertybinių popierių atsiskaitymo sistemų veikimą;
5) renka Europos centrinių bankų sistemos uždaviniams vykdyti reikalingą statistinę informaciją iš valstybės ir savivaldybių institucijų ir ūkio subjektų.
2. Lietuvos bankas taip pat:
1) pagal susitarimą su Lietuvos Respublikos finansų ministerija (toliau – Finansų ministerija) atlieka valstybės iždo agento funkcijas;
2) atlieka finansų rinkos priežiūrą;
3) ne teismo tvarka nagrinėja vartotojų ir finansų rinkos dalyvių ginčus; 
4) renka Lietuvos banko funkcijoms, nesusijusioms su Europos centrinių bankų sistemos veikla, vykdyti reikalingą statistinę informaciją iš valstybės ir savivaldybių institucijų ir ūkio subjektų, nustato jos rinkimo, sudarymo ir platinimo tvarką, taip pat sudaro Lietuvos Respublikos mokėjimų ir tarptautinių investicijų balansus ir finansines sąskaitas;
5) savo nustatyta tvarka, sąlygomis ir terminais gali duoti paskolas, užtikrintas įkeičiamu Lietuvos bankui pakankamu turtu, Lietuvos Respublikoje įregistruotoms kredito įstaigoms, jei tai neprieštarauja reikalavimams, atsirandantiems dėl Lietuvos banko dalyvavimo Europos centrinių bankų sistemoje, ypač reikalavimams, atsirandantiems dėl viešosios teisės subjektų vardu atliekamų operacijų;
6) išleidžia monetas, laikydamasis Sutarties dėl Europos Sąjungos veikimo reikalavimų, ir vykdo kitą su tuo susijusią veiklą.
3. Lietuvos bankas vykdo veiklą, reikalingą šio straipsnio 1 ir 2 dalyse numatytoms funkcijoms įgyvendinti ir tam reikalingai infrastruktūrai sukurti bei palaikyti.
4. Lietuvos bankas, vykdydamas savo funkcijas ir veiklą, dalyvauja palaikant visos finansų sistemos stabilumą ir patikimumą ir pagal savo kompetenciją imasi atitinkamų priemonių.
Straipsnio pakeitimai:
Nr. IX-1598, 2003-06-05, Žin., 2003, Nr. 61-2755 (2003-06-27)
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-556, 2009-12-10, Žin., 2009, Nr. 153-6894 (2009-12-28)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: straipsnis9]9 straipsnis. Lietuvos banko teisės aktai
Lietuvos banko valdyba priima nutarimus, o Lietuvos banko valdybos pirmininkas išleidžia įsakymus pagal savo kompetenciją.

[bookmark: skirsnis2]ANTRASIS SKIRSNIS
LIETUVOS BANKO VEIKLOS ORGANIZAVIMAS IR VALDYMAS

[bookmark: straipsnis10]10 straipsnis. Lietuvos banko valdyba
1. Lietuvos bankui vadovauja Lietuvos banko valdyba. Valdybą sudaro Lietuvos banko valdybos pirmininkas, du jo pavaduotojai ir du valdybos nariai.
2. Lietuvos banko valdybos pirmininku, jo pavaduotojais ir valdybos nariais gali būti tik Lietuvos Respublikos piliečiai, jeigu jiems iki paskyrimo dienos nesukakę 65 metai.
3. Lietuvos banko valdybos pirmininkas, jo pavaduotojai ir valdybos nariai gali dalyvauti valdant tarptautines finansų institucijas, kurių narė yra Lietuvos Respublika ar Lietuvos bankas.
4. Lietuvos banko valdybos pirmininką penkeriems metams skiria ir atleidžia prieš terminą Seimas Respublikos Prezidento teikimu.
*5. Lietuvos banko valdybos pirmininko pavaduotojus ir valdybos narius šešeriems metams skiria ir atleidžia prieš terminą Respublikos Prezidentas Lietuvos banko valdybos pirmininko teikimu.
6. Lietuvos banko valdybos pirmininkas į šias pareigas gali būti skiriamas neribojant kadencijų skaičiaus. Valdybos pirmininko pavaduotojai ir valdybos nariai į šias pareigas gali būti skiriami ne daugiau kaip dvi kadencijas iš eilės.
*7. Lietuvos banko valdybos pirmininko pavaduotojų ir valdybos narių atlyginimo dydį, neviršijantį 90 procentų Lietuvos banko valdybos pirmininko atlyginimo dydžio, nustato Lietuvos banko valdyba.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. XI-1319, 2011-04-14, Žin., 2011, Nr. 46-2158 (2011-04-16)
*Pastaba: taikoma po įstatymo Nr. XI-1319 įsigaliojimo paskirtiems Lietuvos banko valdybos pirmininko pavaduotojams ir valdybos nariams.

[bookmark: straipsnis11]11 straipsnis. Lietuvos banko valdybos funkcijos ir veikla
1. Lietuvos banko valdyba:
1) nustato Lietuvos banko pinigų politikos programą;
2) nustato rediskonto, paskolų, indėlių, atviros rinkos operacijų Lietuvos banke ir kredito įstaigų privalomųjų atsargų sudarymo bei laikymo Lietuvos banke tvarką, nustato kitų pinigų politikos priemonių taikymo tvarką;
3) nustato lito kurso reguliavimo sistemą ir oficialaus lito kurso skaičiavimo tvarką;
1 dalies 1, 2 ir 3 punktai netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.

4) nustato Lietuvos banko užsienio atsargų valdymo, naudojimo ir disponavimo jomis principus ir tvarką;
1 dalies 4 punkto redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
4) nustato užsienio atsargų, kurios Europos Sąjungos teisės aktų nustatyta tvarka nebuvo perduotos Europos centriniam bankui, valdymo, naudojimo ir disponavimo jomis principus ir tvarką, atitinkančius Europos centrinio banko reikalavimus, taikomus nacionalinių centrinių bankų užsienio atsargoms;

5) nustato Lietuvos banko išleidžiamų skolos vertybinių popierių emisijos ir apyvartos tvarką; 
1 dalies 5 punktas netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.

6) nustato finansų rinkos priežiūros politiką;
7) priima nutarimus;

8) sprendžia klausimus dėl Lietuvos banko dalyvavimo tarptautiniuose bankuose ir kitose tarptautinėse finansų institucijose, jei tai susiję su Lietuvos banko funkcijomis;
9) sprendžia pinigų išleidimo ir išėmimo iš apyvartos bei kitus su tuo susijusius klausimus, nustatytus šio įstatymo 6 straipsnyje;
1 dalies 8 ir 9 punktų redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
8) Europos centriniam bankui pritarus, sprendžia klausimus dėl Lietuvos banko dalyvavimo tarptautinėse pinigų institucijose;
9) laikydamasi Sutarties dėl Europos Sąjungos veikimo reikalavimų, sprendžia banknotų ir monetų išleidimo, išėmimo iš apyvartos ir kitus su tuo susijusius klausimus;

10) steigia Lietuvos banko skyrius, atstovybes, įmones ir įstaigas savo funkcijoms atlikti, taip pat sprendžia klausimus dėl įmonių, įstaigų, susijusių su Lietuvos banko funkcijomis, akcijų (jų dalies) įsigijimo;
11) tvirtina Lietuvos banko struktūrą;
12) nustato Lietuvos banko tarnautojų tarnybos (darbo) principus ir tarnautojo statusą, tvirtina valdybos darbo reglamentą;
13) šio įstatymo 42 straipsnio 1 dalyje nurodytiems finansų rinkos dalyviams (toliau – prižiūrimi finansų rinkos dalyviai) taiko įstatymų nustatytas poveikio priemones, finansų rinką reglamentuojančiuose teisės aktuose nustatytus nurodymus, įpareigojimus, draudimus ir kitas kitiems asmenims privalomas vykdyti priemones;
14) kreipiasi į teismą dėl bankroto bylų iškėlimo prižiūrimiems finansų rinkos dalyviams;
15) tvirtina Lietuvos banko biudžetą;

16) nustato Lietuvos banko finansinės apskaitos politiką, tvirtina metinių finansinių ataskaitų rinkinį ir finansinių metų pelno paskirstymą;
17) nustato Lietuvos banko turto valdymo, naudojimo ir disponavimo juo tvarką ir sąlygas, taip pat pirkimų tvarką;
1 dalies 16 ir 17 punktų redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
16) vadovaudamasi Europos centrinio banko teisės aktų reikalavimais, nustato Lietuvos banko finansinės apskaitos politiką, tvirtina metinių finansinių ataskaitų rinkinį ir finansinių metų pelno paskirstymą, kaip nustatyta šio įstatymo 23 straipsnio 3 dalyje;
17) nustato Lietuvos banko turto valdymo, naudojimo ir disponavimo juo tvarką, kurios pagrindinis principas – siekti Europos centrinių bankų sistemos tikslų ir vykdyti uždavinius ekonomiškiausiomis, efektyviausiomis ir rezultatyviausiomis priemonėmis, taip pat nustato pirkimų tvarką;

18) sprendžia klausimus dėl finansų rinką reglamentuojančiuose įstatymuose nustatytų licencijų, leidimų, sutikimų, pritarimų, neprieštaravimų išdavimo, jų galiojimo sustabdymo, galiojimo sustabdymo panaikinimo ir atšaukimo (galiojimo panaikinimo);
19) priima sprendimus dėl ginčų tarp vartotojų ir finansų rinkos dalyvių;
20) vykdo kitą veiklą, susijusią su Lietuvos banko pagrindinio tikslo įgyvendinimu.

2. Lietuvos banko valdyba gali dalį savo funkcijų, nustatytų šio straipsnio 1 dalies 5, 8, 11, 13, 17, 18 ir 19 punktuose, pavesti vykdyti valdybos pirmininkui.
2 dalies redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
2. Lietuvos banko valdyba gali dalį savo funkcijų pavesti vykdyti valdybos pirmininkui, išskyrus šio straipsnio 1 dalies 4, 6, 7, 9, 10, 12, 13, 14, 15, 16, 18 ir 19 punktuose numatytas funkcijas.

3. Lietuvos banko valdyba gali visas ar dalį savo funkcijų, nustatytų šio straipsnio 1 dalies 13, 18 ir 19 punktuose, pavesti vykdyti Lietuvos banko struktūriniams padaliniams, jeigu įstatymai nenustato kitaip.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1320, 2011-04-14, Žin., 2011, Nr. 46-2159 (2011-04-16)
Nr. XI-202, 2009-03-19, Žin., 2009, Nr. 38-1441 (2009-04-04)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1319, 2011-04-14, Žin., 2011, Nr. 46-2158 (2011-04-16)
Nr. XI-1666, 2011-11-17, Žin., 2011, Nr. 145-6812 (2011-12-01)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: straipsnis12]12 straipsnis. Lietuvos banko valdybos narių atleidimas iš pareigų
1. Lietuvos banko valdybos pirmininkas, jo pavaduotojai ir valdybos nariai atleidžiami prieš terminą, tik kai jie neatitinka reikalavimų, kurie reikalingi šioms pareigoms atlikti, arba kai jie pripažįstami kaltais padarę sunkų nusižengimą.
2. Sprendimą dėl Lietuvos banko valdybos pirmininko atleidimo šio straipsnio 1 dalyje nurodytais pagrindais priima Seimas Respublikos Prezidento teikimu, o dėl valdybos pirmininko pavaduotojų ir valdybos narių – Respublikos Prezidentas Lietuvos banko valdybos pirmininko teikimu.
3. Sprendimas dėl atleidimo priimamas per vieną mėnesį nuo teikimo Seimui ar Respublikos Prezidentui įteikimo dienos. Nepriėmus sprendimo per šį terminą, asmuo, dėl kurio buvo teikimas, toliau eina pareigas.
4. Lietuvos banko valdybos pirmininkas sprendimą dėl atleidimo prieš terminą turi teisę per du mėnesius nuo sprendimo paskelbimo dienos arba nuo pranešimo apie jį gavimo dienos, arba, jei to nebuvo padaryta, nuo tos dienos, kurią ieškovas apie jį sužinojo, apskųsti Europos Sąjungos Teisingumo Teismui, motyvuodamas Sutarties dėl Europos Sąjungos veikimo ar kitos teisės normos, susijusios su minėtos sutarties taikymu, pažeidimu. Lietuvos banko valdybos pirmininko pavaduotojai ir valdybos nariai sprendimą dėl atleidimo prieš terminą turi teisę apskųsti Vilniaus apygardos teismui.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis13]13 straipsnis. Lietuvos banko valdybos narių atsistatydinimas
1. Lietuvos banko valdybos pirmininkas gali atsistatydinti įteikęs prašymą Respublikos Prezidentui, o valdybos pirmininko pavaduotojai ir valdybos nariai – valdybos pirmininkui.
2. Lietuvos banko valdybos pirmininko prašymą dėl atsistatydinimo svarsto Seimas, o pirmininko pavaduotojų ir valdybos narių – Respublikos Prezidentas.
3. Sprendimas dėl atsistatydinimo priimamas per vieną mėnesį nuo prašymo atsistatydinti įteikimo dienos.
4. Jeigu sprendimas per šio straipsnio 3 dalyje nustatytą terminą nepriimamas, valdybos pirmininkas, valdybos pirmininko pavaduotojai ir valdybos nariai laikomi atsistatydinusiais po mėnesio nuo prašymo padavimo dienos.
5. Kai priimamas sprendimas netenkinti prašymo, valdybos pirmininkas, valdybos pirmininko pavaduotojai ir valdybos nariai laikomi atsistatydinusiais po mėnesio nuo tokio sprendimo priėmimo dienos, jeigu jie per dvi savaites nuo sprendimo netenkinti prašymo priėmimo pateikia ankstesnį prašymą patvirtinantį prašymą. 

[bookmark: straipsnis14]14 straipsnis. Lietuvos banko valdybos posėdžiai
1. Lietuvos banko valdybos posėdžiai rengiami prireikus, bet ne rečiau kaip vieną kartą per mėnesį. Valdybos posėdžių rengimo tvarką nustato Lietuvos banko valdybos darbo reglamentas.
2. Lietuvos banko valdybos posėdžiai yra teisėti, kai juose dalyvauja ne mažiau kaip trys valdybos nariai. Lietuvos banko valdybos sprendimai priimami ne mažiau kaip trijų balsų dauguma.
3. Lietuvos banko valdybos posėdžiams pirmininkauja valdybos pirmininkas arba vienas iš jo pavaduotojų valdybos darbo reglamento nustatyta tvarka.
4. Lietuvos banko valdybos sprendimai įgyvendinami jos nutarimais arba valdybos pirmininko įsakymais. 
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis15]15 straipsnis. Lietuvos banko valdybos narių balsavimo teisės apribojimas
Jei Lietuvos banko valdybos posėdyje sprendžiamas klausimas susijęs su valdybos nario privačiais interesais, keliančiais viešųjų ir privačių interesų konfliktą, valdybos narys apie tai raštu praneša prieš svarstymą ir neturi teisės dalyvauti svarstant ir priimant sprendimą. 

[bookmark: straipsnis16]16 straipsnis. Lietuvos banko valdybos narių veiklos apribojimas
1. Lietuvos banko valdybos pirmininkas, jo pavaduotojai ir valdybos nariai gali dirbti tik Lietuvos banke, tik šiose pareigose ir negali verstis jokia kita veikla, kuri sukeltų viešųjų ir privačių interesų konfliktą. Lietuvos banko valdyba gali jiems duoti sutikimą dirbti mokslinį ar pedagoginį darbą.
2. Lietuvos banko valdybos pirmininkas, jo pavaduotojai ir valdybos nariai vienerius metus po to, kai nustoja eiti savo pareigas, privalo vengti viešųjų ir privačių interesų konflikto, kuris kiltų dėl jų naujos veiklos. Ketindami imtis tokios veiklos, kuri, jų manymu, galėtų kelti viešųjų ir privačių interesų konfliktą, prieš įsipareigodami jos imtis, jie raštu apie tai informuoja Lietuvos banko valdybą ir prašo jos nuomonės.
*3. Lietuvos banko valdybos pirmininkui, jo pavaduotojams ir valdybos nariams nustojus eiti pareigas išmokama išeitinė kompensacija. Ši kompensacija išmokama tiek vidutinių mėnesinių atlyginimų dydžio, kiek metų nepertraukiamai truko jų kadencija Lietuvos banke, bet ne daugiau kaip penkių vidutinių mėnesinių atlyginimų. Išeitinė kompensacija nemokama nustojus eiti pareigas dėl pripažinimo kaltu padarius sunkų nusižengimą.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. XI-1319, 2011-04-14, Žin., 2011, Nr. 46-2158 (2011-04-16)
*Pastaba: taikoma įstatymo Nr. XI-1319 įsigaliojimo dieną ir po to pradedančiam eiti pareigas Lietuvos banko valdybos pirmininkui ir po šio įstatymo įsigaliojimo paskirtiems Lietuvos banko valdybos pirmininko pavaduotojams ir valdybos nariams.

[bookmark: straipsnis17]17 straipsnis. Lietuvos banko valdybos pirmininkas
1. Lietuvos banko valdybos pirmininkas:
1) organizuoja Lietuvos banko darbą;
2) be atskiro įgaliojimo atstovauja Lietuvos bankui Lietuvos Respublikoje bei užsienyje;
3) sudaro darbo sutartis su Lietuvos banko tarnautojais bei Lietuvos banko skyrių, atstovybių ar Lietuvos banko įstaigų, įmonių vadovais, skatina pasižymėjusius tarnautojus, skiria drausmines nuobaudas;
4) tvirtina valdybos pirmininko, jo pavaduotojų ir valdybos narių pasiskirstymą pareigomis;
5) išduoda įgaliojimus;
6) tvirtina Lietuvos banko struktūrinių padalinių nuostatus;
7) atlieka kitas Lietuvos banko valdybos pavestas funkcijas.
2. Kai Lietuvos banko valdybos pirmininko nėra, Lietuvos banko valdybos pirmininko pareigas jo pavedimu eina vienas iš pavaduotojų ar vienas iš valdybos narių.
3. Lietuvos banko valdybos pirmininkas, jo pavaduotojas arba valdybos narys turi teisę dalyvauti Lietuvos Respublikos Vyriausybės posėdžiuose patariamojo balso teise.
*4. Lietuvos banko valdybos pirmininko atlyginimas lygus penkiems piniginio tarpininkavimo įstaigų darbuotojų vidutiniams mėnesiniams darbo užmokesčiams, skelbiamiems Lietuvos statistikos departamento.
*5. Lietuvos banko valdybos pirmininkui atstovavimo šalyje ir užsienyje išlaidoms finansuoti neatsiskaitytinai kas mėnesį skiriama 15 procentų jo darbo užmokesčio dydžio suma.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. XI-1118, 2010-11-12, Žin., 2010, Nr. 139-7102 (2010-11-27)
Nr. XI-1319, 2011-04-14, Žin., 2011, Nr. 46-2158 (2011-04-16)
*Pastaba: taikoma įstatymo Nr. XI-1319 įsigaliojimo dieną ir po to pradedančiam eiti pareigas Lietuvos banko valdybos pirmininkui.

[bookmark: straipsnis18]18 straipsnis. Lietuvos banko tarnautojai
1. Lietuvos banko tarnautojai šio įstatymo nustatytas Lietuvos banko funkcijas atlieka vykdydami Lietuvos banko valdybos nutarimus ir pirmininko įsakymus, vadovaudamiesi atitinkamo struktūrinio padalinio nuostatais ir darbo sutartimi.
2. Lietuvos banko tarnautojams taikomi darbo santykius reglamentuojantys įstatymai.
3. Lietuvos banko tarnautojai gali dirbti tik šiame banke. Lietuvos banko valdybos sutikimu galima dirbti ir kitur.
4. Lietuvos banko valdyba turi teisę Lietuvos banko tarnautojo prašymu ar savo iniciatyva Lietuvos banko tarnautojo sutikimu laikinai deleguoti tarnautoją darbui į Europos Sąjungos, tarptautines, kitos valstybės institucijas ir organus, nenutraukiant su juo darbo sutarties ir nesustabdant tarnybos Lietuvos banke stažo skaičiavimo, nekeičiant arba darbo sutarties šalims pakeičiant darbo sutartimi nustatytas darbo apmokėjimo sąlygas. Lietuvos banko tarnautojas paties prašymu ir Lietuvos banko valdybos sutikimu gali vykti tam tikram laikui dirbti į šioje dalyje išvardytas institucijas ir organus, suteikus nemokamų atostogų ir nesustabdžius tarnybos Lietuvos banke stažo skaičiavimo. 
5. Lietuvos banko tarnautojams gali būti suteikiamos finansinės paslaugos Lietuvos banko valdybos nustatyta tvarka ir sąlygomis.
6. Informaciją apie tarnautoją Lietuvos bankas teikia tik įstatymų nustatytais atvejais ir tvarka.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)

[bookmark: straipsnis18_1p]18(1) straipsnis. Reikalavimai Lietuvos banko tarnautojams, siekiant išvengti viešųjų ir privačių interesų konflikto
1. Lietuvos banko tarnautojai privalo vengti veiklos, kuri sukeltų viešųjų ir privačių interesų konfliktą.
2. Lietuvos banko valdyba, užtikrindama Lietuvos banko interesus ir siekdama įsitikinti, kad Lietuvos banko tarnautojai vengia viešųjų ir privačių interesų konflikto, nepasinaudoja valstybės, tarnybos ir banko paslaptį sudarančia informacija ir nesudaro galimybių kitiems asmenims pasinaudoti ja savo ar kitų asmenų interesams, gali nustatyti, kokią informaciją apie asmeninę ir šeimos finansinę veiklą jie privalo pateikti Lietuvos bankui, taip pat gali nustatyti apribojimus sudaryti atitinkamus finansinius sandorius ir verstis tam tikra veikla.
Įstatymas papildytas straipsniu:
Nr. IX-1998, 2004-02-05, Žin., 2004, Nr. 28-869 (2004-02-21)

[bookmark: straipsnis19]19 straipsnis. Pareiga saugoti paslaptis
1. Lietuvos banko tarnautojai bei kiti asmenys, kuriems suteikta teisė susipažinti su valstybės, tarnybos ir banko paslaptis sudarančia informacija arba kurie sužino ją be tokios teisės, privalo saugoti valstybės, tarnybos ir banko paslaptis sudarančią informaciją. Ši pareiga išlieka ir pasibaigus Lietuvos banko tarnautojų darbo santykiams su Lietuvos banku ar kitų asmenų bet kokiems kitiems ryšiams, susijusiems su Lietuvos banku.

2. Banko paslaptis – tai Lietuvos banko veikloje naudojama informacija, kuri pagal savo svarbą nesudaro valstybės ir tarnybos paslapties, tačiau kurios neteisėtas atskleidimas arba praradimas gali turėti neigiamų padarinių Lietuvos banko funkcionavimui ir jo vykdomai veiklai, pakenkti teisėtiems kitų asmenų interesams.
3. Valstybės, tarnybos ir banko paslaptis sudarančios informacijos detalius sąrašus tvirtina Lietuvos banko valdybos pirmininkas. Valstybės ir tarnybos paslaptis sudarančios informacijos detalūs sąrašai tvirtinami ir keičiami Lietuvos Respublikos valstybės ir tarnybos paslapčių įstatymo nustatyta tvarka.
4. Susipažinimo su banko paslaptį sudarančia informacija bei jos naudojimo tvarką tvirtina Lietuvos banko valdybos pirmininkas.
2, 3 ir 4 dalių redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
2. Banko paslaptis – tai bet kokia nevieša su Europos centrinių bankų sistema susijusi informacija ir kita Lietuvos banko veikloje naudojama informacija, kuri pagal savo svarbą nesudaro valstybės ir tarnybos paslapties, tačiau kurios neteisėtas atskleidimas arba praradimas gali turėti neigiamų padarinių Lietuvos banko funkcionavimui ir jo vykdomai veiklai, pakenkti teisėtiems kitų asmenų interesams.
3. Valstybės ir tarnybos paslaptis sudarančios informacijos detalius sąrašus tvirtina Lietuvos banko valdybos pirmininkas. Valstybės ir tarnybos paslaptis sudarančios informacijos detalūs sąrašai tvirtinami ir keičiami Lietuvos Respublikos valstybės ir tarnybos paslapčių įstatymo nustatyta tvarka.
4. Banko paslaptį sudarančios informacijos naudojimo tvarką tvirtina Lietuvos banko valdybos pirmininkas.

5. Nagrinėjant bylas teismuose, banko paslaptį sudarančios informacijos apsaugai taikomos Lietuvos Respublikos įstatymų nuostatos, užtikrinančios komercinės paslapties apsaugą.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: skirsnis3]TREČIASIS SKIRSNIS
LIETUVOS BANKO FINANSAI
Skirsnio pavadinimas pakeistas:
Nr. IX-1998, 2004-02-05, Žin., 2004, Nr. 28-869 (2004-02-21)

[bookmark: straipsnis20]20 straipsnis. Lietuvos banko kapitalas
1. Lietuvos banko kapitalą sudaro įstatinis kapitalas ir atsargos kapitalas.

2. Įstatinis kapitalas – 200 mln. litų. Jis sudaromas iš Lietuvos valstybės lėšų ir (ar) Lietuvos banko pelno.
2 dalies redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
2. Įstatinis kapitalas – 60 mln. eurų. Jis sudaromas iš Lietuvos valstybės lėšų ir (ar) Lietuvos banko pelno.

3. Atsargos kapitalas sudaromas iš Lietuvos banko pelno.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis21]21 straipsnis. Lietuvos banko biudžetas
Lietuvos bankas planuoja savo metinį biudžetą atsižvelgdamas į poreikius, susijusius su šiame įstatyme numatytų tikslų įgyvendinimu ir funkcijų atlikimu bei veikla. Biudžete numatomos operacinės išlaidos bei investicijos į materialųjį ir nematerialųjį turtą.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)

[bookmark: straipsnis22]22 straipsnis. Lietuvos banko pelnas (nuostolis)
Lietuvos banko finansinių metų pelnas (nuostolis) skaičiuojamas iš pajamų atimant išlaidas.

[bookmark: straipsnis23]*23 straipsnis. Lietuvos banko nuostolio padengimas ir pelno paskirstymas
1. Šio įstatymo nustatyta tvarka patvirtinus paskutinių pasibaigusių finansinių metų finansinių ataskaitų rinkinį, tų metų pelnas (nuostolis) ir ankstesnių finansinių metų nepaskirstytasis pelnas priskiriami paskirstytinajam pelnui (nuostoliui) ir po to šis paskirstytinasis pelnas skirstomas ar nuostolis dengiamas šiame straipsnyje nustatyta tvarka. 
2. Paskirstytinasis nuostolis dengiamas turimu Lietuvos banko atsargos kapitalu. Kai atsargos kapitalo nepakanka šiam nuostoliui dengti, likęs nepadengtas nuostolis dengiamas paskesnių finansinių metų paskirstytinuoju pelnu. 
3. Paskirstytinasis pelnas skirstomas šia eilės tvarka:
1) ankstesnių finansinių metų nepadengtiems nuostoliams dengti; 
2) po paskirstymo pagal šios dalies 1 punkto nuostatas likusi suma ar jos dalis skiriama įstatiniam kapitalui iki šio įstatymo 20 straipsnyje nustatyto dydžio;
3) po paskirstymo pagal šios dalies 2 punkto nuostatas likusi suma ar jos dalis skiriama atsargos kapitalui sudaryti iki Lietuvos banko valdybos nepriklausomu sprendimu, priimtu atsižvelgiant į rizikas ir galimą jų poveikį, nustatytos sumos, ne mažesnės už penkis Lietuvos banko įstatinio kapitalo dydžius;
4) po paskirstymo pagal šios dalies 3 punkto nuostatas likusi suma ar jos dalis skiriama Lietuvos banko pelno įmokai į valstybės biudžetą. Ši įmoka neturi viršyti sumos, kuri lygi 70 procentų apskaičiuoto paskutinių trejų pasibaigusių finansinių metų Lietuvos banko pelno (nuostolio) vidurkio. 
4. Paskirstytinojo pelno dalis, likusi po paskirstymo pagal šio straipsnio 3 dalies nuostatas, laikoma nepaskirstytuoju pelnu, kuris skirstomas šiame straipsnyje nustatyta tvarka paskesniais finansiniais metais.
*Pastaba. 23 straipsnio nuostatos taikomos skirstant (dengiant) 2012 metų ir vėlesnių finansinių metų Lietuvos banko paskirstytinąjį pelną (nuostolį). 
Straipsnio pakeitimai:
Nr. IX-1352, 2003-03-04, Žin., 2003, Nr. 27-1079 (2003-03-19)
Nr. IX-1998, 2004-02-05, Žin., 2004, Nr. 28-869 (2004-02-21)
Nr. XI-510, 2009-12-02, Žin., 2009, Nr. 147-6553 (2009-12-12)
Nr. XI-1800, 2011-12-15, Žin., 2011, Nr. 160-7567 (2011-12-28)

[bookmark: straipsnis24]24 straipsnis. Lietuvos banko ir valstybės biudžeto santykis
Lietuvos banko pelno įmoka įmokama į valstybės biudžetą vieną kartą per metus, ne vėliau kaip iki kitų metų gegužės 1 dienos.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)


[bookmark: skirsnis4]KETVIRTASIS SKIRSNIS
LIETUVOS BANKO PINIGŲ POLITIKA
Ketvirtojo skirsnio pavadinimo redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: skirsnis5]KETVIRTASIS SKIRSNIS
PINIGŲ POLITIKA

[bookmark: straipsnis25]25 straipsnis. Pinigų politikos priemonės
Vykdydamas pinigų politiką, Lietuvos bankas parenka ir nustato pinigų politikos priemones ir jų taikymo tvarką.
25 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis25_2]25 straipsnis. Sąskaitų atidarymas ir pinigų politikos priemonės
1. Lietuvos bankas, veikdamas kaip sudedamoji Europos centrinių bankų sistemos dalis, vykdo nustatytą pinigų politiką.
2. Lietuvos bankas operacijoms vykdyti gali atidaryti sąskaitas kredito įstaigoms, viešiesiems subjektams ir kitiems rinkos dalyviams ir priimti turtą, įskaitant nematerialiuosius vertybinius popierius, kaip įkeitimo objektą.
3. Lietuvos bankas pagal Europos centrinio banko nustatytus bendrus atviros rinkos ir kredito operacijų principus, įskaitant sąlygų, kuriomis jis pasirengęs atlikti tokius sandorius, paskelbimą, gali:
1) veikti finansų rinkose pirkdamas ir parduodamas (sudarydamas neatidėliotinus ir išankstinius sandorius), įskaitant pirkimą ir pardavimą pagal atpirkimo sutartis, ir skolindamas arba skolindamasis skolos įsipareigojimus ir likvidžias rinkos priemones Europos Sąjungos arba ne Europos Sąjungos valiutomis, taip pat tauriuosius metalus; 
2) atlikti kredito operacijas su kredito įstaigomis ir kitais rinkos dalyviais skolindamas lėšas, adekvačias pakankamam įkaitui.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis26]26 straipsnis. Rediskonto operacijos
1. Lietuvos bankas turi teisę savo nustatyta tvarka ir sąlygomis rediskontuoti kredito įstaigoms vekselius ir kitus skolinius įsipareigojimus.
2. Lietuvos bankas nustato bendrą sumą rediskonto operacijoms bei maksimalią sumą kiekvienai kredito įstaigai atskirai.
26 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: straipsnis27]27 straipsnis. Lietuvos banko paskolos
1. Lietuvos bankas turi teisę savo nustatyta tvarka, sąlygomis ir terminais duoti paskolas litais Lietuvos Respublikoje įregistruotoms kredito įstaigoms, turinčioms savo sąskaitas Lietuvos banke.
2. Lietuvos banko paskolos užtikrinamos įkeičiant šį paskolą gaunančios kredito įstaigos turtą:
1) Vyriausybės arba Lietuvos banko skolos vertybinius popierius;
2) užsienio valiutą arba tauriuosius metalus;
3) vekselius, kitus skolinius įsipareigojimus ir nekilnojamąjį turtą, atitinkančius Lietuvos banko nustatytas sąlygas.
3. Paskolos taip pat gali būti užtikrinamos valstybės garantija ar kredito įstaigos laidavimu ar garantija.
27 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis28]28 straipsnis. Indėliai Lietuvos banke
Lietuvos bankas turi teisę savo nustatyta tvarka ir sąlygomis priimti indėlius litais iš Lietuvos Respublikoje įregistruotų kredito įstaigų.
28 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis29]29 straipsnis. Atviros rinkos operacijos
1. Atviros rinkos operacijos – tai Lietuvos banko iniciatyva atsargų bankų sistemoje didinimas ar mažinimas sudarant sandorius su bankais.
2. Lietuvos bankas savo nustatyta tvarka ir sąlygomis vykdo šias atviros rinkos operacijas:
1) perka ir parduoda Vyriausybės bei kitus Lietuvos banko nustatytus skolos vertybinius popierius antrinėje rinkoje ir atlieka su jais kitas operacijas;
2) išleidžia ir perka savo skolos vertybinius popierius ir atlieka su jais kitas operacijas bei nustato jų išleidimo ir apyvartos tvarką;
3) priima terminuotuosius indėlius;
4) perka ir parduoda užsienio valiutą, atlieka su ja kitas operacijas.
29 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis30]30 straipsnis. Privalomosios atsargos
1. Lietuvos bankas turi teisę reikalauti, kad kredito įstaigos dalį savo turto, apskaičiuoto nuo įsipareigojimų, laikytų kaip privalomąsias atsargas.
2. Privalomųjų atsargų normą, sudarymo ir laikymo tvarką, baudų ir delspinigių dydį už šių normų ir tvarkos nesilaikymą nustato Lietuvos bankas. 
30 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis31]31 straipsnis. Lito kurso reguliavimas
Savo pagrindiniam tikslui įgyvendinti Lietuvos bankas nustato lito kurso reguliavimo sistemą. Vadovaudamasis šia sistema, Lietuvos bankas nustato ir skelbia oficialų lito kursą užsienio valiutų atžvilgiu.
31 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis31_2]31 straipsnis. Euro ir užsienio valiutų santykių nustatymas ir skelbimas
1. Lietuvos bankas skelbia Lietuvos Respublikoje Europos centrinio banko paskelbtus orientacinius euro ir užsienio valiutų santykius.
2. Lietuvos bankas taip pat gali nustatyti ir skelbti Lietuvos Respublikoje kitus, šio straipsnio 1 dalyje nenurodytus, orientacinius euro ir užsienio valiutų santykius.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis32]32 straipsnis. Kitos pinigų politikos priemonės
Savo pagrindiniam tikslui įgyvendinti Lietuvos bankas gali nustatyti bei taikyti ir kitas pinigų politikos priemones.
32 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1667, 2011-11-17, Žin., 2011, Nr. 145-6813 (2011-12-01)

[bookmark: skirsnis6]PENKTASIS SKIRSNIS
UŽSIENIO ATSARGOS IR OPERACIJOS
SU UŽSIENIO FINANSŲ IR KREDITO ĮSTAIGOMIS
Penktojo skirsnio pavadinimo redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: skirsnis7]PENKTASIS SKIRSNIS
UŽSIENIO ATSARGOS IR OPERACIJOS

[bookmark: straipsnis33]33 straipsnis. Užsienio atsargos
Lietuvos bankas valdo, naudoja Lietuvos banko užsienio atsargas ir jomis disponuoja įgyvendindamas Lietuvos banko pagrindinį tikslą ir užtikrindamas lito kurso reguliavimo sistemos patikimumą.
33 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis33_2]33 straipsnis. Užsienio atsargos
Lietuvos bankas užsienio atsargas valdo, naudoja ir jomis disponuoja pagal principus ir tvarką, atitinkančius Europos Sąjungos teisės reikalavimus.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis34]34 straipsnis. Užsienio atsargų struktūra
Užsienio atsargas gali sudaryti:
1) auksas;
2) užsienio valiuta banknotais ir monetomis;
3) turtas užsienio valiuta užsienyje;
4) specialios skolinimosi teisės (SST) ir atsargos Tarptautiniame valiutos fonde;
5) kitos visuotinai pripažįstamos tarptautinės atsargos.

[bookmark: straipsnis35]35 straipsnis. Operacijos su užsienio finansų ir kredito įstaigomis
1. Atlikdamas savo funkcijas, Lietuvos bankas turi teisę su užsienio valstybių centriniais bankais, užsienio valstybių ir tarptautinėmis finansų ir kredito įstaigomis atlikti šias operacijas:
1) atsidaryti sąskaitas ir padėti indėlius;
2) atidaryti ir tvarkyti sąskaitas ir priimti indėlius litais;
3) imti ir duoti paskolas;
4) pirkti ir parduoti auksą bei turtą užsienio valiuta;
5) atlikti kitas operacijas.
2. Užsienio valstybių centriniams bankams priklausančios užsienio atsargos, laikomos Lietuvos banko atidarytose sąskaitose, negali būti išieškojimo (teismo ar ne teismo būdu) objektas.
35 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis35_2]35 straipsnis. Lietuvos banko operacijos
1. Atlikdamas savo funkcijas, Lietuvos bankas turi teisę atlikti šias operacijas:
1) atsidaryti sąskaitas ir padėti indėlius;
2) atidaryti ir tvarkyti sąskaitas ir priimti indėlius;
3) imti ir duoti paskolas;
4) pirkti ir parduoti auksą bei turtą užsienio valiuta;
5) atlikti kitas operacijas.
2. Užsienio valstybių centriniams bankams priklausančios užsienio atsargos, laikomos Lietuvos banko atidarytose sąskaitose, negali būti išieškojimo (teismo ar ne teismo būdu) objektas.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1320, 2011-04-14, Žin., 2011, Nr. 46-2159 (2011-04-16)
Nr. XI-1319, 2011-04-14, Žin., 2011, Nr. 46-2158 (2011-04-16)

[bookmark: straipsnis36]36 straipsnis. Atsiskaitymo sutartys
Lietuvos bankas gali savo vardu ar pagal susitarimą su Lietuvos Respublikos Vyriausybe jos vardu sudaryti atsiskaitymų sutartis su užsienio valstybinėmis ir (ar) privačiomis institucijomis.
36 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis36_2]36 straipsnis. Atsiskaitymo sutartys
Lietuvos bankas gali sudaryti atsiskaitymų sutartis su užsienio valstybinėmis ir (ar) privačiomis institucijomis.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: skirsnis8]ŠEŠTASIS SKIRSNIS
VALSTYBĖS IŽDO AGENTO FUNKCIJOS

[bookmark: straipsnis37]37 straipsnis. Skolinimo teisės apribojimas ir draudimas teikti privilegijas
1. Lietuvos bankui draudžiama leisti pereikvoti lėšas sąskaitose ar teikti bet kuriuos kitus kreditus Europos Sąjungos institucijoms ar organams, Lietuvos Respublikos ir kitų valstybių narių centrinėms vyriausybėms, regioninėms, vietos ar kitoms valstybinės valdžios ar valdymo įstaigoms, kitoms viešosios teisės reglamentuojamoms įstaigoms arba valstybės ir savivaldybių įmonėms. Lietuvos bankui taip pat draudžiama tiesiogiai pirkti iš šių institucijų skolos priemones. Šie draudimai netaikomi valstybei ar viešosioms įstaigoms nuosavybės teise priklausančioms kredito įstaigoms, kurios Europos centrinio banko ir valstybių Europos Sąjungos narių nacionalinių centrinių bankų atsargų pasiūlos atžvilgiu vertinamos taip pat kaip ir privačios kredito įstaigos.
2. Lietuvos bankas negali refinansuoti Europos Sąjungos, jos institucijų ir organų, valstybių Europos Sąjungos narių, kitų viešosios teisės subjektų ar kredito įstaigų šioje dalyje nurodytų teisės subjektų vardu prisiimtų finansinių įsipareigojimų, išskyrus atvejus, kai tokį refinansavimą numato Europos Sąjungos teisės aktai.
37 straipsnis netenka galios nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis38]38 straipsnis. Valstybės institucijų sąskaitų atidarymas 
Lietuvos bankas turi teisę atidaryti ir tvarkyti Lietuvos Respublikos iždo ir įstatymais ar nutarimais įsteigtų valstybės fondų sąskaitas litais ar (ir) užsienio valiuta.
38 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis38_2]38 straipsnis. Valstybės iždo sąskaitų atidarymas
Lietuvos bankas turi teisę atidaryti ir tvarkyti Lietuvos Respublikos valstybės iždo sąskaitas.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis39]39 straipsnis. Operacijos su Vyriausybės vertybiniais popieriais
Lietuvos bankas pagal sutartį su Finansų ministerija gali organizuoti Vyriausybės vertybinių popierių išleidimą, išpirkimą ir palūkanų už juos išmokėjimą.

[bookmark: straipsnis40]40 straipsnis. Valstybės skolos tvarkymas
Lietuvos bankas pagal sutartį su Finansų ministerija gali tvarkyti valstybės skolą.

[bookmark: straipsnis41]41 straipsnis. Vyriausybės konsultavimas
Lietuvos bankas gali konsultuoti ir teikti pasiūlymus Vyriausybei finansų rinkos, įskaitant jos reguliavimą, ir Valstybės iždo politikos klausimais.
Straipsnio pakeitimai:
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: skirsnis9]SEPTINTASIS SKIRSNIS
FINANSŲ RINKOS PRIEŽIŪRA
Skirsnio pavadinimas keistas:
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis42]42 straipsnis. Lietuvos banko tikslas, funkcijos, teisės ir pareigos atliekant finansų rinkos priežiūrą
1. Prižiūrimi finansų rinkos dalyviai yra bankai, užsienio valstybių bankų filialai, įsteigti Lietuvos Respublikoje, Centrinė kredito unija, kredito unijos, draudimo įmonės, perdraudimo įmonės, užsienio valstybių draudimo ir perdraudimo įmonių filialai, įsteigti Lietuvos Respublikoje, draudimo brokerių įmonės ir užsienio valstybių draudimo ir perdraudimo tarpininkų filialai, įsteigti Lietuvos Respublikoje, elektroninių pinigų įstaigos, elektroninių pinigų įstaigų tarpininkai ir užsienio valstybių elektroninių pinigų įstaigų filialai, įsteigti Lietuvos Respublikoje, finansų maklerio įmonės, finansų patarėjo įmonės, reguliuojamos rinkos operatoriai, valdymo įmonės, investicinės bendrovės, depozitoriumai, užsienio valstybių finansų maklerio įmonės ir valdymo įmonių filialai, įsteigti Lietuvos Respublikoje, pensijų asociacijos, kontroliuojančiosios investicinės bendrovės ir emitentai, mokėjimo įstaigos ir mokėjimo įstaigų tarpininkai, vartojimo kredito davėjai ir vartojimo kredito tarpininkai, mokėjimo ir vertybinių popierių atsiskaitymo sistemų operatoriai.
2. Lietuvos bankas, prižiūrėdamas, kaip prižiūrimi finansų rinkos dalyviai laikosi finansų rinką reglamentuojančiuose teisės aktuose nustatytų reikalavimų: 
1) atlieka bankų, užsienio valstybių bankų filialų, įsteigtų Lietuvos Respublikoje, Centrinės kredito unijos, kredito unijų priežiūrą ir kitas Lietuvos Respublikos bankų įstatymo, Lietuvos Respublikos centrinės kredito unijos įstatymo ir Lietuvos Respublikos kredito unijų įstatymo Lietuvos bankui priskirtas funkcijas;
2) atlieka draudimo įmonių, perdraudimo įmonių, užsienio valstybių draudimo ir perdraudimo įmonių filialų, įsteigtų Lietuvos Respublikoje, draudimo brokerių įmonių ir užsienio valstybių draudimo ir perdraudimo tarpininkų filialų, įsteigtų Lietuvos Respublikoje, priežiūrą ir kitas Lietuvos Respublikos draudimo įstatymo Lietuvos bankui priskirtas funkcijas;
3) atlieka elektroninių pinigų įstaigų, elektroninių pinigų įstaigų tarpininkų ir užsienio valstybių elektroninių pinigų įstaigų filialų, įsteigtų Lietuvos Respublikoje, priežiūrą ir kitų įstatymų, reglamentuojančių šių subjektų veiklą, Lietuvos bankui priskirtas funkcijas; 
4) atlieka finansų maklerio įmonių, finansų patarėjo įmonių, reguliuojamų rinkų operatorių, valdymo įmonių, investicinių bendrovių, depozitoriumų, užsienio valstybių finansų maklerio įmonių ir valdymo įmonių filialų, įsteigtų Lietuvos Respublikoje, pensijų asociacijų, kontroliuojančiųjų investicinių bendrovių ir emitentų priežiūrą ir kitas Lietuvos Respublikos finansinių priemonių rinkų įstatymo, Lietuvos Respublikos vertybinių popierių įstatymo, Lietuvos Respublikos kolektyvinio investavimo subjektų įstatymo, Lietuvos Respublikos papildomo savanoriško pensijų kaupimo įstatymo, Lietuvos Respublikos pensijų kaupimo įstatymo, Lietuvos Respublikos profesinių pensijų kaupimo įstatymo, Lietuvos Respublikos kontroliuojančiųjų investicinių bendrovių įstatymo Lietuvos bankui priskirtas funkcijas;
5) vykdo mokėjimo įstaigų ir mokėjimo įstaigų tarpininkų priežiūrą ir atlieka kitas Lietuvos Respublikos mokėjimo įstaigų įstatymo Lietuvos bankui priskirtas funkcijas;
6) atlieka Lietuvos Respublikos finansų įstaigų įstatymo, Lietuvos Respublikos įmonių, priklausančių finansų konglomeratui, papildomos priežiūros įstatymo, Lietuvos Respublikos pinigų plovimo ir teroristų finansavimo prevencijos įstatymo, Lietuvos Respublikos mokėjimų įstatymo ir kitų įstatymų Lietuvos bankui priskirtas funkcijas;
7) atlieka vartojimo kredito davėjų ir vartojimo kredito tarpininkų priežiūrą ir kitas Lietuvos Respublikos vartojimo kredito įstatymo Lietuvos bankui priskirtas funkcijas;
8) atlieka mokėjimo ir vertybinių popierių atsiskaitymo sistemų operatorių priežiūrą ir kitas Lietuvos Respublikos atsiskaitymų baigtinumo mokėjimo ir vertybinių popierių atsiskaitymo sistemose įstatymo Lietuvos bankui priskirtas funkcijas.
3. Lietuvos bankas, atlikdamas finansų rinkos priežiūrą, turi teisę:
1) leisti teisės aktus ir rekomendacijas dėl prižiūrimų finansų rinkos dalyvių veiklos ir priežiūros;
2) gauti priežiūrai atlikti reikalingą informaciją iš valstybės institucijų, prižiūrimų finansų rinkos dalyvių ir kitų įmonių, įstaigų, organizacijų;
3) inspektuoti (tikrinti) prižiūrimus finansų rinkos dalyvius, o įstatymų nustatytais atvejais – ir kitus asmenis;
4) įstatymų nustatytais atvejais ir tvarka taikyti poveikio priemones prižiūrimiems finansų rinkos dalyviams ir kitiems asmenims;
5) turėti kitokių teisių, nustatytų šio straipsnio 2 dalyje nurodytuose įstatymuose ir jų įgyvendinamuosiuose teisės aktuose. 
4. Lietuvos bankas konsultuoja Lietuvos banko atliekamos priežiūros kompetencijos klausimais ir imasi kitų Lietuvos Respublikos viešojo administravimo įstatyme ir kituose teisės aktuose nustatytų prevencinių veiksmų, skirtų užkirsti kelią galimiems teisės aktų pažeidimams. 
5. Lietuvos bankas, nustatęs faktus, liudijančius galimai nusikalstamą veiklą, apie juos praneša atitinkamoms teisėsaugos institucijoms.
Straipsnio pakeitimai:
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis43]43 straipsnis. Finansų rinkos priežiūros tikslais gautos informacijos apsauga
Informacijos, kurią Lietuvos bankas gauna finansų rinkos priežiūros tikslais, apsaugai taikomos šio įstatymo 19 straipsnio ir finansų rinką reglamentuojančių įstatymų nuostatos.
Straipsnio pakeitimai:
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis44]44 straipsnis. Finansų rinkos priežiūros finansavimas
1. Finansų rinkos priežiūra finansuojama iš prižiūrimų finansų rinkos dalyvių įmokų Lietuvos bankui ir kitomis Lietuvos banko lėšomis.
2. Prižiūrimi finansų rinkos dalyviai, kurie privalo mokėti įmokas, jų mokamų įmokų bazė ir maksimalūs įmokų dydžiai nustatyti šio įstatymo 1 priede. Atitinkamų metų įmokų dydžius nustato Lietuvos bankas, pasikonsultavęs su prižiūrimais finansų rinkos dalyviais. Nustatant įmokų dydį, atsižvelgiama į Lietuvos banko atliekamas funkcijas ir patiriamas išlaidas, susijusias su prižiūrimais finansų rinkos dalyviais, taip pat į prižiūrimų finansų rinkos dalyvių veiklos mastą ir jų prisiimamą riziką. Detalią įmokų apskaičiavimo metodiką ir mokėjimo tvarką nustato Lietuvos banko priimti teisės aktai.
3. Jeigu atitinkamais metais prižiūrimų finansų rinkos dalyvių sumokėtų įmokų suma viršija Lietuvos banko tiems metams planuotas išlaidas finansų rinkos priežiūrai atlikti, Lietuvos bankas proporcingai sumažina kitų metų planuojamas įmokas veikiantiems prižiūrimiems finansų rinkos dalyviams, o perviršį panaudoja kitų metų finansų rinkos priežiūrai finansuoti.
4. Prižiūrimi finansų rinkos dalyviai privalo pervesti įmokas į Lietuvos banko sąskaitą kas ketvirtį ne vėliau kaip iki kito ketvirčio pirmojo mėnesio 30 dienos. Už praleistą terminą sumokėti įmokas prižiūrimi finansų rinkos dalyviai į Lietuvos banko sąskaitą privalo pervesti delspinigius: 0,05 procento nuo nesumokėtos sumos už kiekvieną dieną. Delspinigių sumokėjimas neatleidžia nuo pareigos sumokėti visą uždelstą sumą.
5. Nesumokėtos įmokos ir delspinigiai Lietuvos banko sprendimu išieškomi ne ginčo tvarka (be asmens nurodymo nurašyti lėšas) iš prižiūrimo finansų rinkos dalyvio piniginių lėšų, esančių jo sąskaitose Lietuvos banke, kredito ar mokėjimo įstaigose. Nesumokėtos įmokos ir delspinigiai Lietuvos banko sprendimu gali būti išieškomi taip pat iš kito prižiūrimo finansų rinkos dalyvio turto. Šiuo atveju sprendimą vykdo antstoliai Lietuvos Respublikos civilinio proceso kodekso nustatyta tvarka.
Straipsnio pakeitimai:
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis45]45 straipsnis. Lietuvos banko ir Lietuvos banko tarnautojų neteisėtais veiksmais padarytos žalos atlyginimas ir kompensacija Lietuvos banko tarnautojams dėl išlaidų, susijusių su jiems iškeltomis bylomis ar pareikštais ieškiniais
1. Žala, atsiradusi dėl Lietuvos banko ar Lietuvos banko tarnautojų neteisėtų veiksmų, susijusių su finansų rinkos priežiūros atlikimu, atlyginama tik tuo atveju, jeigu nukentėjęs asmuo įrodo, kad žala padaryta dėl Lietuvos banko ar Lietuvos banko tarnautojų kaltės.
2. Lietuvos bankas Lietuvos banko tarnautojams ir jame dirbusiems tarnautojams išmoka kompensaciją, lygią jų išlaidoms, turėtoms dėl iškeltų baudžiamųjų ar administracinių teisės pažeidimų bylų ar kitų su tokiomis veikomis susijusių teisėsaugos institucijų veiksmų, arba dėl jiems pareikštų civilinių ieškinių už vykdant tarnybos pareigas, susijusias su finansų rinkos priežiūros atlikimu, padarytas veikas. Kompensacijos išmokėjimo tvarką nustato Lietuvos banko valdyba.
3. Lietuvos banko tarnautojas ar jame dirbęs tarnautojas privalo grąžinti Lietuvos banko jam išmokėtą šio straipsnio 2 dalyje nustatytą kompensaciją šiais atvejais:
1) kai jis, išnagrinėjus baudžiamąją ar administracinių teisės pažeidimų bylą, pripažintas kaltu padaręs nusikalstamą veiką ar administracinį teisės pažeidimą arba teismo sprendimu pripažintas kaltu dėl žalos padarymo;
2) kai jo turėtas ir teismo iš kito asmens jam priteistas išlaidas sumoka asmuo, iš kurio priteistos išlaidos. Jeigu jam sumokėtų teismo priteistų išlaidų suma mažesnė už kompensaciją, kompensacija grąžinama tokio dydžio, kokią sumą sumoka asmuo, iš kurio priteistos išlaidos.
Straipsnio pakeitimai:
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis46]46 straipsnis. Bendradarbiavimas su kitų valstybių finansų rinkos priežiūros institucijomis
Lietuvos bankas turi teisę sudaryti sutartis su kitų valstybių finansų rinkos priežiūros institucijomis, Europos bankininkystės institucija, Europos draudimo ir profesinių pensijų institucija, Europos vertybinių popierių ir rinkų institucija ir kitomis Lietuvos Respublikos ir užsienio valstybių institucijomis dėl bendradarbiavimo finansų rinkos priežiūros srityje.
Straipsnio pakeitimai:
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis46_1p]46(1) straipsnis. Neteko galios nuo 2012-01-01
Įstatymas papildytas straipsniu:
Nr. IX-1998, 2004-02-05, Žin., 2004, Nr. 28-869 (2004-02-21)
Straipsnio pakeitimai:
Nr. XI-557, 2009-12-10, Žin., 2009, Nr. 153-6895 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

Įstatymas papildytas septintuoju1 skirsniu:
Nr. XI-1666, 2011-11-17, Žin., 2011, Nr. 145-6812 (2011-12-01)
[bookmark: skirsnis1_1p][bookmark: skirsnis9_1p]SEPTINTASIS1 SKIRSNIS
VARTOTOJŲ IR FINANSŲ RINKOS DALYVIŲ GINČŲ NAGRINĖJIMO
NE TEISME TVARKA

[bookmark: straipsnis47_2][bookmark: straipsnis47]47 straipsnis. Vartotojų ir finansų rinkos dalyvių ginčų nagrinėjimo ne teisme tvarka 
1. Lietuvos bankas nagrinėja šio straipsnio 2 dalyje nurodytų vartotojų (toliau – vartotojai) ginčus su draudimo, finansinių paslaugų ir (arba) papildomų investicinių paslaugų teikėjais, kylančius iš finansinių ir (arba) papildomų investicinių paslaugų teikimo, taip pat iš draudimo paslaugų sutarties ar susijusius su ja, jeigu tokiai sutarčiai yra taikytina Lietuvos Respublikos teisė. Lietuvos bankas taip pat nagrinėja vartotojų – Lietuvoje įsteigtų kolektyvinio investavimo subjektų, pensijų fondų dalyvių ginčus su šių subjektų ar fondų valdytojais, kylančius iš dalyvavimo atitinkamame subjekte ar fonde santykių, taip pat investuotojų ir emitentų, savo jėgomis vykdančių pirminę vertybinių popierių emisiją, ginčus, kylančius iš vertybinių popierių platinimo santykių. Šioje dalyje nurodytoms paslaugoms apibūdinti toliau šiame straipsnyje vartojama sąvoka „finansinės paslaugos“, o šių paslaugų teikėjams – „finansų rinkos dalyviai“.
2. Šiame straipsnyje vartotojas yra fizinis asmuo:
1) sudarantis su finansų rinkos dalyviu finansinių paslaugų sutartį, išskyrus profesionaliuosius klientus, asmeniniams, šeimos ar namų ūkio poreikiams tenkinti;
2) apdraustasis, naudos gavėjas, nukentėjęs trečiasis asmuo ar kitas asmuo, jeigu finansinės paslaugos yra skirtos jų asmeniniams, šeimos ar namų ūkio poreikiams, o finansų rinkos dalyvis, sudarydamas sutartį, žinojo ar privalėjo žinoti apie finansinių paslaugų paskirtį; 
3) kurio teisės ir pareigos finansų rinkos dalyvio atžvilgiu susijusios su finansinių paslaugų sutartimi, nepaisant to, kad jis nėra finansinių paslaugų sutarties šalis, jeigu esant santykių su finansų rinkos dalyviu toks asmuo nesiekia tikslų, susijusių su verslu ar profesine veikla.
3. Vartotojas, manantis, kad finansų rinkos dalyvis pažeidė jo sutartinių ar susijusių santykių teises ar teisėtus interesus, turi teisę kreiptis į teismą arba į išankstinio ginčų sprendimo ne teisme instituciją – Lietuvos banką. Vartotojo kreipimasis į Lietuvos banką neatima vartotojo teisės kreiptis į teismą.
4. Vartotojas, manantis, kad finansų rinkos dalyvis pažeidė jo sutartinių ar susijusių santykių teises ar teisėtus interesus, ir ketinantis dėl kilusio ginčo nagrinėjimo kreiptis į Lietuvos banką, prieš kreipdamasis į Lietuvos banką privalo raštu kreiptis į finansų rinkos dalyvį, nurodydamas ginčo aplinkybes ir savo reikalavimą. Finansų rinkos dalyvis privalo išnagrinėti vartotojo kreipimąsi ir pateikti vartotojui motyvuotą atsakymą dėl jo reikalavimo ne vėliau kaip per 30 kalendorinių dienų nuo vartotojo kreipimosi gavimo dienos, jei kiti įstatymai nenustato kitaip. Finansų rinkos dalyviai vartotojų kreipimusis nagrinėja neatlygintinai.
5. Vartotojas, kurio finansų rinkos dalyvio atsakymas netenkina, turi teisę dėl to paties ginčo dalyko kreiptis į Lietuvos banką per 3 mėnesius nuo jį netenkinančio finansų rinkos dalyvio atsakymo gavimo dienos. Jeigu finansų rinkos dalyvis per šio straipsnio 4 dalyje nurodytą terminą vartotojui neatsako, vartotojas turi teisę kreiptis į Lietuvos banką dėl ginčo nagrinėjimo per 3 mėnesius nuo šio termino pabaigos. Vartotojo kreipimosi į Lietuvos banką formos ir turinio detalius reikalavimus nustato Lietuvos banko valdyba. 
6. Lietuvos bankas vartotojų ginčus su finansų rinkos dalyviais nagrinėja neatlygintinai.
7. Lietuvos bankas atsisako nagrinėti vartotojo ginčą su finansų rinkos dalyviu arba nutraukia ginčo nagrinėjimą, jeigu:
1) jis neįgaliotas priimti sprendimo dėl vartotojo kreipimesi nurodyto reikalavimo;
2) tarp vartotojo ir finansų rinkos dalyvio yra sudarytas susitarimas perduoti ginčo sprendimą arbitražui, kuriame ginčas būtų nagrinėjamas tarpininkavimo, taikinimo ar kitais alternatyviais ginčų nagrinėjimo būdais;
3) ginčas yra nagrinėjamas (išnagrinėtas) arbitraže taikant tarpininkavimo, taikinimo ar kitą alternatyvų ginčų nagrinėjimo būdą;
4) ginčas yra nagrinėjamas (išnagrinėtas) Lietuvos banke ar teisme;
5) vartotojo vardu kreipimąsi padavė neįgaliotas asmuo;
6) vartotojas kreipėsi į Lietuvos banką vėliau negu per šio straipsnio 5 dalyje nurodytą terminą arba prieš tai nesikreipė į finansų rinkos dalyvį šio straipsnio 4 dalyje nustatyta tvarka;
7) vartotojo kreipimasis neatitinka Lietuvos banko priimtuose teisės aktuose nustatytų formos ir turinio reikalavimų ir tokie trūkumai nebuvo pašalinti per Lietuvos banko nurodytą terminą;
8) kitais įstatymuose numatytais atvejais.
8. Lietuvos bankas vartotojų ir finansų rinkos dalyvių ginčus paprastai nagrinėja rašytinio proceso tvarka pagal ginčo šalių jam pateiktus įrodymus. 
9. Vartotojo ginčas su finansų rinkos dalyviu turi būti išnagrinėtas per 2 mėnesius nuo vartotojo kreipimosi, atitinkančio kreipimuisi keliamus reikalavimus, gavimo Lietuvos banke dienos. Ypatingais atvejais, atsižvelgdamas į ginčo sudėtingumą, Lietuvos bankas turi teisę pratęsti šį terminą, bet ne daugiau kaip papildomais 2 mėnesiais. 
10. Ginčo nagrinėjimo Lietuvos banke sustabdymui ir nutraukimui mutatis mutandis taikomi atitinkamai Lietuvos Respublikos civilinio proceso kodekso 163, 164, 166, 167, 293 ir 294 straipsniai.
11. Lietuvos bankas privalo tarpininkauti, kad ginčo šalys pasiektų abi šalis tenkinantį susitarimą, jei, atsižvelgiant į ginčo aplinkybes, taikus susitarimas yra įmanomas. Jei tokio susitarimo pasiekti nepavyksta, Lietuvos bankas priima sprendimą dėl ginčo esmės. Dėl ginčo esmės Lietuvos bankas priima vieną iš šių sprendimų:
1) patenkinti vartotojo reikalavimus;
2) iš dalies patenkinti vartotojo reikalavimus;
3) atmesti vartotojo reikalavimus.
12. Lietuvos bankas, priimdamas sprendimą, esant galimybei pasisako ir dėl vartotojui atlygintinos žalos dydžio. Lietuvos bankas, priimdamas sprendimą, kuriuo visiškai arba iš dalies patenkinami vartotojo reikalavimai, nustato terminą, per kurį finansų rinkos dalyviui rekomenduojama imtis sprendime nurodytų veiksmų. Lietuvos bankas savo interneto svetainėje skelbia informaciją apie finansų rinkos dalyvius, nevykdančius Lietuvos banko sprendimų.
13. Lietuvos banko sprendimas yra rekomendacinio pobūdžio ir teismui neskundžiamas.
14. Lietuvos banko išnagrinėtų ginčų bylų medžiaga laikoma konfidencialia informacija ir tretiesiems asmenims neteikiama, išskyrus įstatymų nustatytus atvejus. Lietuvos bankas skelbia apibendrintą informaciją apie išnagrinėtų ginčų pobūdį, priimtus sprendimus ir jų vykdymo būklę.
15. Vartotojo kreipimasis į Lietuvos banką laikantis šiame straipsnyje nustatytų reikalavimų dėl ginčo išnagrinėjimo sustabdo ieškinio senaties terminą.
16. Ginčo šalių teises ir pareigas bei ginčo nagrinėjimo procesą, kiek jų nereglamentuoja šis įstatymas, reglamentuoja Lietuvos Respublikos vartotojų teisių apsaugos įstatymas. Detalią ginčų nagrinėjimo tvarką nustato Lietuvos banko teisės aktai.
Straipsnio pakeitimai:
Nr. IX-1465, 2003-04-03, Žin., 2003, Nr. 38-1710 (2003-04-24)
Nr. IX-2069, 2004-03-23, Žin., 2004, Nr. 54-1830 (2004-04-15)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-556, 2009-12-10, Žin., 2009, Nr. 153-6894 (2009-12-28)
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: skirsnis10]AŠTUNTASIS SKIRSNIS
LIETUVOS BANKO FINANSINĖ APSKAITA IR ATSKAITOMYBĖ

[bookmark: straipsnis48]48 straipsnis. Lietuvos banko finansiniai metai
Lietuvos banko finansiniai metai prasideda sausio mėnesio 1 dieną ir baigiasi gruodžio mėnesio 31 dieną.

[bookmark: straipsnis49]49 straipsnis. Finansinė apskaita ir metinių finansinių ataskaitų rinkinys
1. Lietuvos bankas finansinę apskaitą tvarko ir metinių finansinių ataskaitų rinkinį (balansą, pelno (nuostolio) ataskaitą ir aiškinamąjį raštą) rengia vadovaudamasis Europos centrinio banko rekomendacijomis, nustatytomis Europos centrinių bankų sistemoje dalyvaujantiems centriniams bankams.
2. Metinių finansinių ataskaitų rinkinį kartu su auditoriaus išvada per keturis mėnesius nuo finansinių metų pabaigos Lietuvos bankas pateikia Seimui ir paskelbia jas viešai.
49 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis49_2]49 straipsnis. Finansinė apskaita ir metinių finansinių ataskaitų rinkinys
1. Lietuvos bankas finansinę apskaitą tvarko, metinių finansinių ataskaitų rinkinį (balansą, pelno (nuostolio) ataskaitą ir aiškinamąjį raštą) ir kitas finansines ataskaitas rengia vadovaudamasis Europos centrinio banko teisės aktais, gairėmis ir nurodymais, reglamentuojančiais nacionalinių centrinių bankų vykdomų operacijų apskaitą ir atskaitomybę.
2. Lietuvos banko metinę finansinę ataskaitą sudaro balansas, pelno (nuostolio) ataskaita ir aiškinamasis raštas.
3. Metinę finansinę ataskaitą kartu su auditoriaus išvada per keturis mėnesius nuo finansinių metų pabaigos Lietuvos bankas pateikia Seimui ir paskelbia jas viešai.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1320, 2011-04-14, Žin., 2011, Nr. 46-2159 (2011-04-16)
Nr. XI-1319, 2011-04-14, Žin., 2011, Nr. 46-2158 (2011-04-16)

[bookmark: straipsnis50]50 straipsnis. Lietuvos banko metinių finansinių ataskaitų rinkinių auditas
Lietuvos banko metinį auditą atlieka audito įmonė, kurią parenka Lietuvos bankas.
50 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis50_2]50 straipsnis. Lietuvos banko metinių finansinių ataskaitų rinkinių auditas
Lietuvos banko metinių finansinių ataskaitų rinkinių auditą atlieka Lietuvos banko parinkti nepriklausomi išorės auditoriai, kuriuos tvirtina Europos Sąjungos Taryba rekomendavus Europos centriniam bankui.
Straipsnio pakeitimai:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1320, 2011-04-14, Žin., 2011, Nr. 46-2159 (2011-04-16)
Nr. XI-1319, 2011-04-14, Žin., 2011, Nr. 46-2158 (2011-04-16)

[bookmark: straipsnis51]51 straipsnis. Lietuvos banko metinė ataskaita
Lietuvos bankas viešai skelbia ir leidžia atskiru leidiniu metinę ataskaitą, kurioje pateikia informaciją apie pagrindinius pinigų politikos uždavinius ir jų vykdymą, pinigų politikos operacijas, veiklą vykdant finansų rinkos priežiūrą ir kitas įstatymų numatytas funkcijas bei apie šalies makroekonominę padėtį – pokyčių šalies ekonomikoje ir finansų rinkose analizę, taip pat apie banko finansinę būklę ir veiklos rezultatus.
Straipsnio pakeitimai:
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: straipsnis52]52 straipsnis. Lietuvos banko valdybos pirmininko pranešimai apie pagrindinio tikslo įgyvendinimą
Lietuvos banko valdybos pirmininkas du kartus per metus teikia pranešimus Seimui apie pagrindinio tikslo įgyvendinimą, finansų rinkos būklę ir funkcijų vykdymą.
Straipsnio pakeitimai:
Nr. XI-1666, 2011-11-17, Žin., 2011, Nr. 145-6812 (2011-12-01)

[bookmark: skirsnis11]DEVINTASIS SKIRSNIS
BAIGIAMOSIOS NUOSTATOS

[bookmark: straipsnis53]53 straipsnis. Lėšų ir vertybinių popierių išieškojimas iš skolininkų, nevykdančių savo 
įsipareigojimų
1. Lietuvos bankas turi teisę be finansų įstaigos nurodymo nurašyti lėšas iš finansų įstaigos sąskaitų, jeigu ši įstaiga Lietuvos banko teisės aktuose ar sutartyse nustatytu laiku neįvykdo savo įsipareigojimų Lietuvos bankui. 
2. Jeigu finansų įstaigai iškelta bankroto byla ar priimtas sprendimas, kuris susijęs su draudimu disponuoti lėšomis, Lietuvos bankas turi teisę be teismo ar kitos įgaliotos institucijos sprendimo panaudoti Lietuvos banke finansų įstaigos sąskaitose esančias lėšas įstaigos piniginiams įsipareigojimams Lietuvos bankui įvykdyti. 

3. Jeigu skolininkas sutartyje nustatytu laiku neįvykdo prievolių, kurių įvykdymas buvo užtikrintas vertybinių popierių ar kito finansinio turto, išskyrus lėšų, esančių skolininko banko sąskaitoje, įkeitimu, Lietuvos bankas turi teisę perimti įkeistą turtą ir jį realizuoti teisės aktų nustatyta tvarka. Tokią teisę Lietuvos bankas gali įgyvendinti net ir tada, kai skolininkui iškelta bankroto byla ar draudžiama disponuoti įkeistu turtu.
3 dalies redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
3. Jeigu skolininkas sutartyje nustatytu laiku neįvykdo prievolių, kurių įvykdymas buvo užtikrintas finansiniu užstatu (įkaitu), Lietuvos bankas turi teisę perimti pateiktą finansinį užstatą (įkaitą) ir jį realizuoti teisės aktų nustatyta tvarka. Tokią teisę Lietuvos bankas gali įgyvendinti net ir tada, kai skolininkui iškelta bankroto byla ar draudžiama disponuoti pateiktu finansiniu užstatu (įkaitu).
Straipsnio pakeitimai:
Nr. IX-1598, 2003-06-05, Žin., 2003, Nr. 61-2755 (2003-06-27)
Nr. IX-2131, 2004-04-15, Žin., 2004, Nr. 61-2187 (2004-04-27)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis54]54 straipsnis. Informacijos gavimas
Lietuvos Respublikos valdžios ir valdymo institucijos, įmonės, įstaigos ir organizacijos privalo pateikti Lietuvos bankui informaciją, reikalingą jo funkcijoms atlikti.
54 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis54_2]54 straipsnis. Informacijos gavimas ir teikimas
1. Valstybės ir savivaldybių institucijos ir ūkio subjektai privalo teikti Lietuvos bankui informaciją, reikalingą jo funkcijoms atlikti.
2. Lietuvos bankas gali teikti informaciją Europos centriniam bankui, Europos Sąjungos valstybių centriniams bankams, tarptautinėms pinigų ir finansų institucijoms, valstybės ir savivaldybių institucijoms, jei ji reikalinga jų funkcijoms atlikti ir jei tokios informacijos teikimo nedraudžia šis ar kiti Lietuvos Respublikos įstatymai. Šis draudimas netaikomas, kai reikia teikti statistinę informaciją Europos centriniam bankui  šiuo atveju taikoma 1998 m. lapkričio 23 d. Tarybos reglamento (EB) 2533/98 dėl Europos centrinio banko renkamos statistinės informacijos 8 straipsnyje nustatyta konfidencialumo tvarka.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis54_1p]54(1) straipsnis. Poveikio priemonės, susijusios su statistinės informacijos pateikimo pažeidimais
Lietuvos bankas turi teisę skirti baudas ir delspinigius finansų įstaigoms už Lietuvos banko nustatytos statistinės informacijos pateikimo pažeidimus. Baudų ir delspinigių dydį, jų taikymo tvarką ir su tuo susijusios medžiagos saugojimo terminus nustato Lietuvos bankas, vadovaudamasis tuo, kad poveikio priemonės turi būti objektyviai pagrįstos, nediskriminacinės ir proporcingos siekiamam tikslui bei pažeidimo pobūdžiui.
54(1) straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis54_1p_2]54(1) straipsnis. Poveikio priemonės, susijusios su statistinės informacijos pateikimo pažeidimais
Lietuvos bankas turi teisę skirti baudas ir delspinigius ūkio subjektams už Lietuvos banko nustatytos statistinės informacijos, reikalingos Lietuvos banko funkcijoms, nesusijusioms su Europos centrinių bankų sistemos veikla, taip pat susijusioms su Europos centrinių bankų sistemos veikla, jei tokiems pažeidimams netaikoma Europos centrinio banko poveikio priemonių tvarka, atlikti teikimo pažeidimus. Baudų ir delspinigių dydį, jų taikymo tvarką ir su tuo susijusios medžiagos saugojimo terminus nustato Lietuvos bankas.
Įstatymas papildytas straipsniu:
Nr. IX-1998, 2004-02-05, Žin., 2004, Nr. 28-869 (2004-02-21)
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis55]55 straipsnis. Lietuvos banko duomenų skelbimas
Lietuvos bankas ne rečiau kaip vieną kartą per mėnesį leidžia informacinius biuletenius apie pinigų ir finansų rinkos būklę.
55 straipsnio redakcija nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
[bookmark: straipsnis55_2]55 straipsnis. Informacijos skelbimas
Lietuvos bankas ne rečiau kaip vieną kartą per mėnesį skelbia statistinę ir kitą informaciją.
Straipsnio pakeitimai:
Nr. X-569, 2006-04-25, Žin., 2006, Nr. 48-1699 (2006-04-29)

[bookmark: straipsnis56]56 straipsnis. Atsargos kapitalo sudarymo ypatumai
Įsigaliojus šiam įstatymui, Lietuvos bankas sukauptą bendros paskirties rezervą perkelia į atsargos kapitalą.

[bookmark: straipsnis57]57 straipsnis. Neteko galios nuo 2004 m. gegužės 1 d.
Straipsnio pakeitimai:
Nr. IX-2139, 2004-04-15, Žin., 2004, Nr. 61-2188 (2004-04-27)

[bookmark: straipsnis58]58 straipsnis. Lietuvos banko 2000 metų pelno paskirstymas
1. Lietuvos banko 2000 metų pelnas skirstomas šia eile:
1) 10 procentų – Lietuvos banko įstatiniam kapitalui sudaryti;
2) 50 procentų – Lietuvos banko atsargos kapitalui sudaryti.
2. Likęs pelnas sumokamas į valstybės biudžetą iki 2001 metų gegužės 1 dienos.


Skelbiu šį Lietuvos Respublikos Seimo priimtą įstatymą.


RESPUBLIKOS PREZIDENTAS				ALGIRDAS BRAZAUSKAS

Lietuvos Respublikos
 							Lietuvos banko įstatymo
[bookmark: priedas1] 							1 priedas

FINANSŲ RINKOS DALYVIAI, MOKANTYS ĮMOKAS, ĮMOKŲ BAZĖ IR MAKSIMALŪS ĮMOKŲ DYDŽIAI


	Eil. Nr. 
	Rinkos dalyviai
	Įmokų bazė
	Maksimalus įmokų dydis
	

	1.
	Kredito įstaigos; kitose negu Europos ekonominės erdvės valstybėse licencijuotų užsienio bankų filialai, įsteigti Lietuvos Respublikoje
	Vidutinis metinis turtas
	0,017 proc.
	

	2.
	Europos ekonominės erdvės valstybėse licencijuotų užsienio bankų filialai, įsteigti Lietuvos Respublikoje
	Vidutinis metinis turtas
	0,0057 proc.
	

	3.
	Vartojimo kredito davėjai, išskyrus kredito įstaigas ir jų filialus Lietuvos Respublikoje
	Vidutinis metinis turtas
	0,0085 proc.
	

	4.
	Elektroninių pinigų įstaigos; kitose negu Europos ekonominės erdvės valstybėse licencijuotų elektroninių pinigų įstaigų filialai, įsteigti Lietuvos Respublikoje
	Neapmokėtų elektroninių pinigų metinis vidurkis ir 
mokėjimo paslaugų metinė apyvarta
	0,01 proc.
	

	5.
	Europos ekonominės erdvės valstybėse licencijuotų elektroninių pinigų įstaigų filialai, įsteigti Lietuvos Respublikoje
	Neapmokėtų elektroninių pinigų metinis vidurkis ir 
mokėjimo paslaugų metinė apyvarta
	0,005 proc.
	

	6.
	Mokėjimo įstaigos
	Mokėjimo paslaugų metinė apyvarta

	0,01 proc.
	

	7.
	Europos ekonominės erdvės valstybėse licencijuotų mokėjimo įstaigų filialai, įsteigti Lietuvos Respublikoje
	Mokėjimo paslaugų metinė apyvarta
	0,005 proc.
	

	8.
	Draudimo ir perdraudimo įmonės; kitose negu Europos ekonominės erdvės valstybėse licencijuotų draudimo ir perdraudimo įmonių filialai, įsteigti Lietuvos Respublikoje 
	Lietuvos Respublikoje pasirašytos draudimo ir perdraudimo įmokos
	0,26 proc.
	

	9.
	Europos ekonominės erdvės valstybėse licencijuotų draudimo ir perdraudimo įmonių filialai, įsteigti Lietuvos Respublikoje
	Lietuvos Respublikoje pasirašytos draudimo ir perdraudimo įmokos
	0,13 proc.
	

	10.
	Finansų maklerio įmonės
	Metinės pajamos
	0,3 proc.
	

	11.
	Kitose Europos ekonominės erdvės valstybėse licencijuotų finansų maklerio įmonių filialai, įsteigti Lietuvos Respublikoje
	Metinės pajamos
	0,15 proc.
	

	12.
	Valdymo įmonės, investicinės kintamojo kapitalo bendrovės, uždaro tipo investicinės bendrovės ir šių subjektų filialai, įsteigti Lietuvos Respublikoje
	Valdomas kolektyvinio investavimo subjektų ir papildomo savanoriško pensijų kaupimo fondų turtas
	0,05 proc.
	

	13.
	Reguliuojamos rinkos operatoriai
	–
	75 000 Lt
	

	14.
	Centrinis vertybinių popierių depozitoriumas
	–
	100 000 Lt
	

	15.
	Emitentai, kurių nuosavybės vertybiniai popieriai įtraukti į prekybą reguliuojamoje rinkoje Lietuvos Respublikoje ir (ar) kitoje Europos ekonominės erdvės valstybėje ir kurių priežiūrą atlieka Lietuvos bankas
	–
	3 000 Lt
	

	16.
	Emitentai, kurių ne nuosavybės vertybiniai popieriai įtraukti į prekybą reguliuojamoje rinkoje Lietuvos Respublikoje ir (ar) kitoje Europos ekonominės erdvės valstybėje ir kurių priežiūrą atlieka Lietuvos bankas
	–
	1 500 Lt
	

	17.
	Draudimo brokerių įmonės
	–
	1 500 Lt
	

	18.
	Finansų patarėjo įmonės
	–
	1 500 Lt
	“


Įstatymas papildytas nauju 1 priedu:
Nr. XI-1666, 2011-11-17, Žin., 2011, Nr. 145-6812 (2011-12-01)

 							Lietuvos Respublikos
 							Lietuvos banko įstatymo 
[bookmark: priedas2] 							2 priedas

ĮGYVENDINAMI EUROPOS SĄJUNGOS TEISĖS AKTAI

 1. 1957 m. kovo 25 d. Europos Bendrijos steigimo sutartis su paskutiniais pakeitimais, padarytais 2007 m. gruodžio 17 d. Lisabonos sutartimi (OL 2007 C 306, p. 1). 
2. 1992 m. vasario 7 d. Europos Bendrijos steigimo sutarties Protokolas Nr. 18 dėl Europos centrinių bankų sistemos ir Europos centrinio banko statuto su paskutiniais pakeitimais, padarytais 2007 m. gruodžio 17 d. Lisabonos sutartimi (OL 2007 C 306, p. 1). 
3. 1993 m. gruodžio 13 d. Tarybos reglamentas (EB) Nr. 3603/93, nustatantis apibrėžimus, susijusius su Sutarties 104 ir 104b (1) straipsniuose numatytų uždraudimų taikymu (OL 2004 m. specialusis leidimas, 10 skyrius, 1 tomas, p. 27). 
4. 1993 m. gruodžio 13 d. Tarybos reglamentas (EB) Nr. 3604/93, nustatantis apibrėžimus, susijusius su Sutarties 104a straipsnyje numatytos privilegijos naudotis finansų įstaigomis uždraudimo taikymu (OL 2004 m. specialusis leidimas, 10 skyrius, 1 tomas, p. 30). 
5. 2001 m. birželio 28 d. Tarybos reglamentas (EB) Nr. 1338/2001, nustatantis priemones, būtinas euro apsaugai nuo padirbinėjimo (OL 2004 m. specialusis leidimas, 19 skyrius, 4 tomas, p. 152), su paskutiniais pakeitimais, padarytais 2008 m. gruodžio 18 d. Tarybos reglamentu (EB) Nr. 44/2009 (OL 2009 L 17, p. 1).
6. 2001 m. birželio 28 d. Tarybos reglamentas (EB) Nr. 1339/2001, išplečiantis Reglamento (EB) Nr. 1338/2001, nustatančio priemones, būtinas euro apsaugai nuo padirbinėjimo, veikimą toms valstybėms narėms, kurios nėra priėmusios euro kaip savo bendros valiutos (OL 2004 m. specialusis leidimas, 19 skyrius, 4 tomas, p. 157).
Priedas papildomas 7 punktu nuo dienos, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą:
7. 2002 m. birželio 6 d. Europos Parlamento ir Tarybos direktyva 2002/47/EB dėl susitarimų dėl finansinio įkaito (OL 2004 m. specialusis leidimas, 10 skyrius, 3 tomas, p. 89).
Įstatymas papildytas priedu:
Nr. IX-1998, 2004-02-05, Žin., 2004, Nr. 28-869 (2004-02-21)
Priedo pakeitimas:
Nr. X-569, 2006-04-25, Žin., 2006, Nr. 48-1699 (2006-04-29)
Nr. XI-1666, 2011-11-17, Žin., 2011, Nr. 145-6812 (2011-12-01)
Nr. XI-1667, 2011-11-17, Žin., 2011, Nr. 145-6813 (2011-12-01)

_________________

Pakeitimai:

1.
Lietuvos Respublikos Seimas, Įstatymas
Nr. I-1225, 96.03.12, Žin., 1996,  Nr. 30-731
LIETUVOS RESPUBLIKOS LIETUVOS BANKO ĮSTATYMO PAKEITIMO IR PAPILDYMO ĮSTATYMAS

2.
Lietuvos Respublikos Seimas, Įstatymas
Nr. VIII-179, 97.04.08, Žin., 1997, Nr.33-812 (97.04.18)
LIETUVOS RESPUBLIKOS LIETUVOS BANKO ĮSTATYMO 44 STRAIPSNIO PAPILDYMO ĮSTATYMAS

3.
Lietuvos Respublikos Seimas, Įstatymas
Nr. VIII-389, 97.07.02, Žin., 1997, Nr.67-1666 (97.07.16)
LIETUVOS RESPUBLIKOS LIETUVOS BANKO ĮSTATYMO 11, 43(1) STRAIPSNIŲ PAPILDYMO IR PAKEITIMO ĮSTATYMAS

4.
Lietuvos Respublikos Seimas, Įstatymas
Nr. IX-205, 2001 03 13, Žin., 2001, Nr. 28-890 (2001 03 30)
LIETUVOS BANKO ĮSTATYMO PAKEITIMO ĮSTATYMAS
Nauja įstatymo redakcija

5.
Lietuvos Respublikos Seimas, Įstatymas
Nr. IX-1352, 2003-03-04, Žin., 2003, Nr. 27-1079 (2003-03-19)
LIETUVOS BANKO ĮSTATYMO 23 STRAIPSNIO PAKEITIMO ĮSTATYMAS
Šio Įstatymo nuostatos taikomos skirstant 2002 ir vėlesnių finansinių metų Lietuvos banko pelną.

6.
Lietuvos Respublikos Seimas, Įstatymas
Nr. IX-1465, 2003-04-03, Žin., 2003, Nr. 38-1710 (2003-04-24)
LIETUVOS BANKO ĮSTATYMO 47 STRAIPSNIO PAKEITIMO ĮSTATYMAS
Šis Įstatymas įsigalioja kartu su Lietuvos Respublikos baudžiamuoju kodeksu (Žin., 2000, Nr. 89-2741) ir Lietuvos Respublikos baudžiamojo proceso kodeksu (Žin., 2002, Nr. 37-1341), t.y. nuo 2003 m. gegužės 1 d.

7.
Lietuvos Respublikos Seimas, Įstatymas
Nr. IX-1598, 2003-06-05, Žin., 2003, Nr. 61-2755 (2003-06-27)
LIETUVOS BANKO ĮSTATYMO 8 IR 53 STRAIPSNIŲ PAKEITIMO ĮSTATYMAS
Šis Įstatymas įsigalioja nuo 2003 m. liepos 1 d.

8.
Lietuvos Respublikos Seimas, Įstatymas
Nr. IX-1998, 2004-02-05, Žin., 2004, Nr. 28-869 (2004-02-21)
LIETUVOS BANKO ĮSTATYMO 1, 3, 6, 7, 10, 11, 12, 14, 16, 17, 18, 19, 20, 21, 23, 24, 37, 49, 50 STRAIPSNIŲ PAKEITIMO IR PAPILDYMO, ĮSTATYMO PAPILDYMO 18(1), 46(1) , 54(1) STRAIPSNIAIS, TREČIOJO SKIRSNIO PAVADINIMO PAKEITIMO IR ĮSTATYMO PAPILDYMO PRIEDU ĮSTATYMAS
Šis Įstatymas įsigalioja nuo 2004 m. gegužės 1 d. 

9.
Lietuvos Respublikos Seimas, Įstatymas
Nr. IX-2069, 2004-03-23, Žin., 2004, Nr. 54-1830 (2004-04-15)
LIETUVOS BANKO ĮSTATYMO 8, 11, 42, 43, 45, 46 IR 47 STRAIPSNIŲ PAKEITIMO ĮSTATYMAS
Šis Įstatymas įsigalioja nuo 2004 m. gegužės 1 d.

10.
Lietuvos Respublikos Seimas, Įstatymas
Nr. IX-2131, 2004-04-15, Žin., 2004, Nr. 61-2187 (2004-04-27)
LIETUVOS BANKO ĮSTATYMO 53 STRAIPSNIO PAKEITIMO ĮSTATYMAS
Šis Įstatymas įsigalioja nuo 2004 m. gegužės 1 d.

11.
Lietuvos Respublikos Seimas, Įstatymas
Nr. IX-2139, 2004-04-15, Žin., 2004, Nr. 61-2188 (2004-04-27)
ĮMONIŲ IR ORGANIZACIJŲ NEKILNOJAMOJO TURTO MOKESČIO ĮSTATYMO, KELIŲ PRIEŽIŪROS IR PLĖTROS PROGRAMOS FINANSAVIMO ĮSTATYMO, GARANTINIO FONDO ĮSTATYMO, RINKLIAVŲ ĮSTATYMO, MOKESČIŲ UŽ PRAMONINĖS NUOSAVYBĖS OBJEKTŲ REGISTRAVIMĄ ĮSTATYMO, MOKESČIO UŽ APLINKOS TERŠIMĄ ĮSTATYMO, KONSULINIO MOKESČIO ĮSTATYMO, LIETUVOS BANKO ĮSTATYMO PAKEITIMO IR PAPILDYMO ĮSTATYMAS
Šis Įstatymas įsigalioja nuo 2004 m. gegužės 1 d.

12.
Lietuvos Respublikos Seimas, Įstatymas
Nr. X-569, 2006-04-25, Žin., 2006, Nr. 48-1699 (2006-04-29)
LIETUVOS BANKO ĮSTATYMO 1, 6, 7, 8, 11, 12, 14, 19, 20, 25, 31, 33, 35, 36, 38, 47, 49, 50, 53, 54, 54(1), 55 STRAIPSNIŲ, KETVIRTOJO IR PENKTOJO SKIRSNIŲ PAVADINIMŲ PAKEITIMO, 26, 27, 28, 29, 30, 32, 37 STRAIPSNIŲ PRIPAŽINIMO NETEKUSIAIS GALIOS IR ĮSTATYMO PRIEDO PAPILDYMO ĮSTATYMAS
Šis įstatymas, išskyrus 6 ir 7 straipsnius, įsigalioja dieną, nuo kurios Europos Sąjungos Taryba panaikina išlygą dėl Lietuvos Respublikos pagal Sutarties dėl Europos Sąjungos veikimo 140 straipsnio 1 dalies pirmajame sakinyje ir 2 dalies pirmojoje pastraipoje nustatytą procedūrą.
Šio įstatymo pakeitimai:
1)
Lietuvos Respublikos Seimas, Įstatymas
Nr. XI-556, 2009-12-10, Žin., 2009, Nr. 153-6894 (2009-12-28)
LIETUVOS BANKO ĮSTATYMO 1, 6, 7, 8, 11, 12, 14, 19, 20, 25, 31, 33, 35, 36, 38, 47, 49, 50, 53, 54, 54(1), 55 STRAIPSNIŲ, KETVIRTOJO IR PENKTOJO SKIRSNIŲ PAVADINIMŲ PAKEITIMO, 26, 27, 28, 29, 30, 32, 37 STRAIPSNIŲ PRIPAŽINIMO NETEKUSIAIS GALIOS IR ĮSTATYMO PRIEDO PAPILDYMO ĮSTATYMO 4 STRAIPSNIO PAKEITIMO IR 25 STRAIPSNIO PRIPAŽINIMO NETEKUSIU GALIOS ĮSTATYMAS
2) (pakeista įstatymo įsigaliojimo sąlyga)
Lietuvos Respublikos Seimas, Įstatymas
Nr. XI-1320, 2011-04-14, Žin., 2011, Nr. 46-2159 (2011-04-16)
LIETUVOS BANKO ĮSTATYMO 1, 6, 7, 8, 11, 12, 14, 19, 20, 25, 31, 33, 35, 36, 38, 47, 49, 50, 53, 54, 54(1), 55 STRAIPSNIŲ, KETVIRTOJO IR PENKTOJO SKIRSNIŲ PAVADINIMŲ PAKEITIMO, 26, 27, 28, 29, 30, 32, 37 STRAIPSNIŲ PRIPAŽINIMO NETEKUSIAIS GALIOS IR ĮSTATYMO PRIEDO PAPILDYMO ĮSTATYMO 5, 21, 26, 27 IR 33 STRAIPSNIŲ PAKEITIMO ĮSTATYMAS
3)
Lietuvos Respublikos Seimas, Įstatymas
Nr. XI-1667, 2011-11-17, Žin., 2011, Nr. 145-6813 (2011-12-01)
LIETUVOS BANKO ĮSTATYMO 1, 6, 7, 8, 11, 12, 14, 19, 20, 25, 31, 33, 35, 36, 38, 47, 49, 50, 53, 54, 54(1), 55 STRAIPSNIŲ, KETVIRTOJO IR PENKTOJO SKIRSNIŲ PAVADINIMŲ PAKEITIMO, 26, 27, 28, 29, 30, 32, 37 STRAIPSNIŲ PRIPAŽINIMO NETEKUSIAIS GALIOS IR ĮSTATYMO PRIEDO PAPILDYMO ĮSTATYMO 2, 3, 4, 5, 11 IR 32 STRAIPSNIŲ PAKEITIMO ĮSTATYMAS
Šis įstatymas įsigalioja 2012 m. sausio 1 d.

13.
Lietuvos Respublikos Seimas, Įstatymas
Nr. XI-202, 2009-03-19, Žin., 2009, Nr. 38-1441 (2009-04-04)
LIETUVOS BANKO ĮSTATYMO 11 STRAIPSNIO PAKEITIMO ĮSTATYMAS

14.
Lietuvos Respublikos Seimas, Įstatymas
Nr. XI-510, 2009-12-02, Žin., 2009, Nr. 147-6553 (2009-12-12)
LIETUVOS BANKO ĮSTATYMO 23 STRAIPSNIO PAKEITIMO ĮSTATYMAS

15.
Lietuvos Respublikos Seimas, Įstatymas
Nr. XI-557, 2009-12-10, Žin., 2009, Nr. 153-6895 (2009-12-28)
LIETUVOS BANKO ĮSTATYMO 8, 11, 43, 44, 45, 46, 46(1), 47 STRAIPSNIŲ, SEPTINTOJO SKIRSNIO PAVADINIMO PAKEITIMO IR 42 STRAIPSNIO PRIPAŽINIMO NETEKUSIU GALIOS ĮSTATYMAS

16.
Lietuvos Respublikos Seimas, Įstatymas
Nr. XI-1118, 2010-11-12, Žin., 2010, Nr. 139-7102 (2010-11-27)
LIETUVOS BANKO ĮSTATYMO 17 STRAIPSNIO PAKEITIMO ĮSTATYMAS

17.
Lietuvos Respublikos Seimas, Įstatymas
Nr. XI-1319, 2011-04-14, Žin., 2011, Nr. 46-2158 (2011-04-16)
LIETUVOS BANKO ĮSTATYMO 10, 11, 16, 17, 35, 49 IR 50 STRAIPSNIŲ PAKEITIMO ĮSTATYMAS
Pastaba: šio įstatymo 1 ir 3 straipsniai taikomi po šio įstatymo įsigaliojimo paskirtiems Lietuvos banko valdybos pirmininko pavaduotojams ir valdybos nariams; šio įstatymo 3 straipsnio ir 4 straipsnio 3 ir 4 dalių nuostatos taikomos šio įstatymo įsigaliojimo dieną ir po to pradedančiam eiti pareigas Lietuvos banko valdybos pirmininkui. 

18.
Lietuvos Respublikos Seimas, Įstatymas
Nr. XI-1666, 2011-11-17, Žin., 2011, Nr. 145-6812 (2011-12-01)
LIETUVOS BANKO ĮSTATYMO 3, 6, 8, 11, 12, 41, 51, 52 STRAIPSNIŲ, SEPTINTOJO SKIRSNIO IR PRIEDO PAKEITIMO IR PAPILDYMO IR ĮSTATYMO PAPILDYMO SEPTINTUOJU(1) SKIRSNIU IR NAUJU 1 PRIEDU ĮSTATYMAS
Šis įstatymas įsigalioja 2012 m. sausio 1 d.

19.
Lietuvos Respublikos Seimas, Įstatymas
Nr. XI-1800, 2011-12-15, Žin., 2011, Nr. 160-7567 (2011-12-28)
LIETUVOS BANKO ĮSTATYMO 23 STRAIPSNIO PAKEITIMO ĮSTATYMAS
Šio įstatymo 1 straipsniu pakeisto Lietuvos banko įstatymo 23 straipsnio nuostatos taikomos skirstant (dengiant) 2012 metų ir vėlesnių finansinių metų Lietuvos banko paskirstytinąjį pelną (nuostolį). 
Patvirtinus Lietuvos banko 2011 metų finansinių ataskaitų rinkinį, dalis Lietuvos banko 2011 metų pelno įmokos, kuri bus skiriama įmokėti į valstybės biudžetą 2012 metais, Lietuvos banko valdybos sprendimu gali būti atidedama ir skiriama Lietuvos banko nebenaudojamo nekilnojamojo turto, Lietuvos banko valdybos sprendimu pripažinto nereikalingu ir Lietuvos Respublikos įstatymų nustatyta tvarka numatyto perduoti valstybės įmonei Valstybės turto fondui ir (arba) kitoms valstybės institucijoms, rinkos vertės kompensavimui užtikrinti. Ši atidėta pelno įmokos suma yra lygi perduotino Lietuvos banko turto rinkos vertei, kuri nustatoma turtą įvertinus vadovaujantis Lietuvos Respublikos turto ir verslo vertinimo pagrindų įstatymo nuostatomis. Ši atidėta suma pripažįstama Lietuvos banko 2012 metų pajamomis tuo pačiu metu, kai turtas perduodamas valstybės įmonei Valstybės turto fondui ir (arba) kitoms valstybės institucijoms.
Šio straipsnio 2 dalies nuostatos taikomos tik tuo atveju, jeigu skirstant Lietuvos banko 2011 metų pelną į valstybės biudžetą įmokamos Lietuvos banko pelno įmokos dydis bus pakankamas kompensuoti Lietuvos banko nebenaudojamo nekilnojamojo turto, Lietuvos banko valdybos sprendimu pripažinto nereikalingu ir Lietuvos Respublikos įstatymų nustatyta tvarka numatyto perduoti valstybės įmonei Valstybės turto fondui ir (arba) kitoms valstybės institucijoms, rinkos vertei.
Šis įstatymas įsigalioja 2012 m. sausio 1 d.


*** Pabaiga ***

